(trg)="1"> “ Kesinɔnu ame tsɔna ɖea eƒe agbe , ke hiãtɔ ya mesea ŋɔdzidoname aɖeke o . ” — LODODOWO 13 : 8 .\n(trg)="2"> TOGBƆ be viɖe aɖewo le kesinɔtɔnyenye me hã la , ɣeaɖewoɣi la afɔku le eme , vevietɔ le míaƒe ɣeyiɣi sesẽ siawo me .\n(trg)="3"> Le dukɔ aɖewo me la , fiafiwo kple adzodalawo tea ŋu léa kesinɔtɔwo , siwo dometɔ aɖewo nyea modzakatsaɖila siwo ƒe dzedzeme fia be alɔme le wo si , eye woxea fe na amelélaawo hafi woɖea asi le wo ŋu .\n(trg)="4"> Nyadzɔdzɔgblɔlawo gblɔ tso dukɔ madeŋgɔ aɖe ŋu be : “ Adzoblasuwo , nu fitifiti wɔlawo kple amelélawo de mama hotsuitɔwo kple koliawo dome .\n(trg)="5"> Dzɔla siwo ŋu tuwo nɔna la dzɔa nuɖuɖudzraƒe gãwo ŋu , hotsuitɔwo dea gaviwo woƒe gliwo ta , wodea eletrik - kaɖi gãwo kple nukpɔmɔ̃wo woƒe aƒewo ŋu eye woxɔa aƒeŋudzɔlawo hã . ”\n(trg)="6"> Nenema ko wòle le dukɔ geɖewo hã me .\n(trg)="7"> Gake Biblia gblɔ be , “ hiãtɔ ya mesea ŋɔdzidoname aɖeke o . ”\n(trg)="8"> Nu kae nàwɔ be nunya sia naɖe vi na wò ?\n(trg)="9"> Ne èle nuto aɖe si me nu vlo wɔlawo kple ŋutasẽlawo le me alo èle mɔ zɔ ge ayi teƒe mawo godzi la , wò nuwɔna megana amewo nàsusui be gatɔe nènye o .\n(trg)="10"> Bu wò nudodowo kple wò nunɔamesi siwo nàtsɔ ɖe asi le ame dome , vevietɔ nunɔamesi siwo ahe amewo ƒe susu ava dziwò bɔbɔe la ŋu .\n(trg)="11"> Lododowo 22 : 3 gblɔ be : “ Nunyala kpɔa dzɔgbevɔ̃e , eye wòɣlaa eɖokui ; ke ame bebewu dea ta eme , eye akpɔ etɔnua . ”\n(trg)="12"> Nunya si le Biblia me ɖe ale si gbegbe mía Wɔlaa tsɔ ɖe le eme na mí la fia .\n(trg)="13"> Edi be míanɔ dedie .\n(trg)="14"> Nyagblɔla 7 : 12 gblɔ be nunya sia “ doa vɔvɔli ” alo kpɔa ame ta , eye wòléa “ ame si si wòle la ƒe agbe ɖe te . ”\n(trg)="1"> NU ÐEDZESI AÐE LE MAWU SUBƆLAWO ƑE ŊUTINYA ME !\n(trg)="2"> LE December 28 , 2014 dzi la , nu ɖedzesi aɖe dzɔ le Mawu subɔlawo ƒe ŋutinya me : Woɖe Ŋɔŋlɔ Kɔkɔeawo — Xexe Yeye Gɔmeɖeɖe la ɖe go le Eʋegbe me .\n(trg)="3"> Fifia Xexe Yeye Gɔmeɖeɖe Biblia la va kpe ɖe Biblia siwo Mawu vɔ̃lawo zãna le Eʋenyigbawo dzi ƒe gbogbo aɖee nye esia la ŋu .\n(trg)="4"> Nu ka tae wòhiã be woagaɖe Biblia gɔmeɖeɖe yeye aɖe ɖe go ?\n(trg)="5"> Ame kawoe tae ?\n(trg)="6"> Eye nu ka tae nàte ŋu aka ɖe Xexe Yeye Gɔmeɖeɖe Biblia la dzi ?\n(trg)="7"> Wota Biblia gɔmeɖeɖe yeye geɖewo le míaƒe ɣeyiɣi siawo me .\n(trg)="8"> Eye le gbegbɔgblɔ aɖewo gome la , esiae nye zi gbãtɔ si Mawu ƒe Nya la va su amewo si .\n(trg)="9"> Ke hã wogale Biblia gɔmeɖeɖe bubuwo tam ɖe gbe siwo me wole xoxo la gɔ̃ hã me .\n(trg)="10"> Nu ka tae ?\n(trg)="11"> Agbalẽ si ƒe tanyae nye Ðe Gɔmeɖeɖeawo Sɔ Gbɔ Akpaa ?\n(trg)="12"> ( si le Eŋlisigbe me ) , si Sakae Kubo kple Walter Specht woŋlɔ la ɖe eme be : “ Womate ŋu agblɔ le Biblia gɔmeɖeɖe aɖeke ŋu be enye gɔmeɖeɖe si yome ɖeke magava ɖo gbeɖe o .\n(trg)="13"> Esi wole ŋgɔ yim le Biblia ŋuti nunya me eye gbegbɔgblɔwo le tɔtrɔm ta la , ele be woayi edzi anɔ asi trɔm le gɔmeɖeɖeawo hã ŋu . ”\n(trg)="14"> Le ƒe alafa sia me la , wogava se gbegbɔgblɔ siwo me woŋlɔ Biblia ɖo gbã , siwo nye Hebrigbe , Aramgbe kple Helagbe , gɔme nyuie wu .\n(trg)="15"> Azɔ hã , wofɔ Biblia ƒe asinuŋɔŋlɔgbalẽ siwo do ŋgɔ na esiwo dzidzime siwo nɔ anyi va yi la ƒe Biblia gɔmeɖelawo zã eye woƒe nuŋɔŋlɔwo hã de pɛpɛpɛ wu .\n(trg)="16"> Eya ta woate ŋu aɖe Mawu ƒe Nya la gɔme wòade pɛpɛpɛ fifia wu ɣeyiɣi siwo va yi !\n(trg)="17"> Declan Hayes si nye Dukɔwo Dome Asitsanyawo ŋuti Nufialagã ŋlɔ bena : “ Ƒe sia ƒe la , Biblia ye nyea agbalẽ si amewo ƒlena wu . ”\n(trg)="18"> Eye ɣeaɖewoɣi la , didi be woata Biblia si amewo aƒle wu wɔnɛ be etalawo megatsɔa ɖeke le emenyawo ƒe dede pɛpɛpɛ me o .\n(trg)="19"> Le Biblia gɔmeɖeɖe aɖe gome la , etalawo ɖe akpa siwo wobu be “ mevivi o ” la le eme .\n(trg)="20"> Eye le Biblia bubu aɖe me la , wotrɔ nya alo nyagbe aɖewo siwo wosusu be ave dɔme na egbegbe nuxlẽla aɖewo .\n(trg)="21"> Le kpɔɖeŋu me , be woadze ame aɖewo ŋu la , woyɔ Mawu be “ Tɔ - Kple - Nɔ . ”\n(trg)="22"> Ðewohĩ nu si gavloe wue nye ale si womegale bubu dem Mawu ƒe ŋkɔ , Yehowa , ŋu o .\n(trg)="23"> ( Agbalẽnyala aɖewo yɔa Mawu ŋkɔ be “ Yahweh . ” )\n(trg)="24"> Le blema Hebrigbe me Bibliawo me la , wotsɔ xaxagbeɖiɖi ene siwo nye YHWH ( alo JHVH le yevugbe me ) le míaƒe ŋɔŋlɔdzesiwo nu ŋlɔ Mawu ƒe ŋkɔe .\n(trg)="25"> Ŋkɔ tɔxɛ sia dze le Biblia ƒe akpa si amewo yɔna be Nubabla Xoxo la ɖeɖe dzaa me zi gbɔ zi 7,000 kloe .\n(trg)="26"> Eya ta edze ƒãa be ɖe mía Wɔla la di be ye subɔlawo nanya ŋkɔ ma eye woazãe hã !\n(trg)="27"> Gake ƒe alafa aɖewoe nye esi va yi la , Yudatɔwo ƒe kɔnyinyi aɖewo na wodzudzɔ Mawu ƒe ŋkɔa zazã .\n(trg)="28"> Emegbe la , kɔnyinyi siawo va kpɔ ŋusẽ ɖe Kristotɔ aɖewo hã dzi .\n(trg)="29"> Esia na wòva zu numame na Biblia gɔmeɖelawo be woatsɔ bubuŋkɔ “ Aƒetɔ ” aɖɔli Mawu ƒe ŋkɔa .\n(trg)="30"> Egbea woɖe Mawu ƒe ŋkɔ ɖa kura le Biblia akpa gãtɔ me .\n(trg)="31"> Yesu gblɔ le Yohanes 17 : 6 be : “ Meɖe wò ŋkɔ la fia . ”\n(trg)="32"> Gake egbegbe Biblia aɖewo ɖe nya “ ŋkɔ ” ɖa le kpukpui sia me .\n(trg)="33"> Eʋegbe Biblia yeye si Biblia Habɔbɔa ta la ɖe kpukpui sia gɔme be : “ Meɖe wò fia . ”\n(trg)="34"> Nu ka koŋ tae ame aɖewo medi be woazã Mawu ƒe ŋkɔa o ?\n(trg)="35"> De ŋugble le nya siwo wogblɔ le agbalẽ si nye Mɔfiame Vevi Na Biblia Gɔmeɖelawo ( si le Eŋlisigbe me ) me ŋu kpɔ .\n(trg)="36"> Biblia Habɔbɔ Ƒoƒuawo si kpɔa Biblia gɔmeɖeɖedɔ geɖe dzi le xexea me godoo lae tae .\n(src)="42"> Шул журналдың бер мәҡәләһендә былай тиелә : « ЙҺВҺ шәхси исем булып торғанға күрә , тәржемә яһағанда уны транслитерациялау аҡыллы булыр ине » .\n(trg)="37"> Eme nyati aɖe gblɔ be : “ Esi wònye be ŋkɔ tɔxɛ ye YHWH nye ta la , eŋɔŋlɔ ɖe gbe bubuwo me be woayɔe wòaɖi ale si woyɔnɛ le Hebrigbea me ye nye mɔ nyuitɔ . ”\n(trg)="38"> Gake nyati ma xlɔ̃ nu be : “ Nu bubu aɖewo li siwo dzi mele be míaŋe aɖaba aƒu o . ”\n(trg)="39"> Ðe “ nu bubu ” mawo le vevie nenema gbegbea ?\n(trg)="40"> Le agbalẽ sia ƒe nya nu la , agbalẽnyala aɖewo gblɔ be : “ Ne míezã ŋkɔ abe Yahweh ene la , woate ŋu ase egɔme bubui . . . , ana woasusui be Mawu bubu aɖe alo Mawu si womenya o ye ‘ Yahweh ’ nye , eye wòto vovo na Mawu si wonya xoxo . ”\n(trg)="41"> Evɔ ɖe Biblia ŋutɔ megblɔe eme kɔ kɔtɛ be Yehowa Mawu to vovo kura na mawu siwo ame siwo menye Kristotɔwo o subɔna oa ? — Yesaya 43 : 10 - 12 ; 44 : 8 , 9 .\n(trg)="42"> Agbalẽnyala aɖewo gblɔ be , ne yewoɖɔli Mawu ƒe ŋkɔa kple “ Aƒetɔ ” la , ekema ka xoxoa nu koe yewole yeyea gbim ɖo .\n(trg)="43"> Gake Yesu bu fɔ ame siwo léa kɔnyinyi siwo medea bubu Mawu ŋu o me ɖe asi .\n(trg)="44"> Azɔ hã , Ŋɔŋlɔawo ƒe afi aɖeke meda asi ɖe edzi be woatsɔ bubuŋkɔ aɖe aɖɔli ame ƒe ŋkɔ ŋutɔŋutɔ o .\n(trg)="45"> Woyɔ bubuŋkɔ vovovowo , abe “ Mawu Ƒe Nya La ” kple “ fiawo dzi Fia ” ene , na Yesu le Ŋɔŋlɔawo me .\n(trg)="46"> Ðe wòasɔ be woatsɔ bubuŋkɔ siawo dometɔ ɖeka aɖɔli eƒe ŋkɔ Yesua ?\n(trg)="47"> Agbalẽ si míeyɔ va yi la me nyati bubu gblɔ be : “ Ðe wòle be woaƒo asa na Mawu ƒe ŋkɔa yɔyɔ be ‘ Yehowa ’ hafi . ”\n(trg)="48"> Le susu ka ta ?\n(trg)="49"> “ Agbalẽnyala aɖewo xɔe se be anyo wu be woayɔ Mawu ƒe ŋkɔ be ‘ Yahweh ’ be wòasɔ ɖe ale si wosusu be woyɔnɛ le gbegbɔgblɔ gbãtɔa me nu . ”\n(trg)="50"> Gake Biblia me ŋkɔ nyanyɛwo abe Yesaya , Yeremiya kple Yesu ene hã mesɔ tututu ɖe ale si woyɔa woe le Hebrigbe gbãtɔ me ( Yeshaʽ·yaʹhu , Yir·meyahʹ , kple Yehoh·shuʹaʽ ) la nu o .\n(trg)="51"> Esi wònye ŋkɔ “ Yehowa ” nye Mawu ƒe ŋkɔa yɔyɔ mɔnu ɖeka , si ame geɖe nya ta la , susu aɖeke meli si tae woatsi tre ɖe eyɔyɔ nenema ŋu o .\n(trg)="52"> Le nyateƒe me la , amewo ŋutɔ ƒe seselelãme kple nuŋububu tae wogbe Mawu ƒe ŋkɔa zazã ɖo , ke menye agbalẽnyanya tae o .\n(trg)="53"> Ke hã menye numekuku si wowɔ ŋue nyaa ku ɖo kura o .\n(trg)="54"> Le kpɔɖeŋu me , Biblia Habɔbɔ Ƒoƒuawo ƒe aɖaŋuɖola aɖe si le India gblɔ nu siwo do tso eme esi woɖe Mawu ƒe ŋkɔa ɖa le Biblia gɔmeɖeɖe xoxo siwo me wòdze le .\n(trg)="55"> Egblɔ be : “ Menye bubuŋkɔ siwo le Mawu si nyanyae le vevie na Hindutɔwo o ; wodi be yewoanya eƒe ŋkɔ ŋutɔŋutɔ , eye wosena le wo ɖokuiwo me be ne yewomenya Mawu ƒe ŋkɔ o la , yewomate ŋu asubɔe o . ”\n(trg)="56"> Alea tututue wòle le ame siwo katã le Mawu dim ŋutɔŋutɔ hã gome .\n(trg)="57"> Ne míenya Mawu ƒe ŋkɔa ko hafi míate ŋu ase ame si tututu wònye gɔme , be menye ŋusẽ dzro aɖe koe wònye o , ke boŋ enye ame ŋutɔŋutɔ si ŋu míate ŋu ate ɖo .\n(trg)="58"> Esia tae Biblia gblɔ be : “ Ame sia ame si yɔa Yehowa ƒe ŋkɔ la , woaɖee . ”\n(trg)="59"> Eya ta ehiã godoo be Mawu subɔlawo nazã eƒe ŋkɔa !\n(trg)="60"> Xexe Yeye Gɔmeɖeɖe Biblia zã Mawu ƒe ŋkɔ , Yehowa\n(trg)="61"> Eya ta le ƒe 1950 me la , nu ɖedzesi aɖe ŋutɔe wònye le míaƒe ŋutinya me esi woɖe Kristotɔwo Ƒe Hela Ŋɔŋlɔawo — Xexe Yeye Gɔmeɖeɖe Bibliaa ɖe go zi gbãtɔ le Eŋlisigbe me .\n(trg)="62"> Le ƒe ewo siwo kplɔe ɖo me la , wota Hebri Ŋɔŋlɔawo , siwo ame aɖewo yɔna be Nubabla Xoxo la , ƒe akpa aɖewo hã vivivi .\n(trg)="63"> Le ƒe 1961 me la , woɖe Biblia bliboa ɖe go le Eŋlisigbe me .\n(trg)="64"> Eɖe dzesi ŋutɔ be Xexe Yeye Gɔmeɖeɖe Bibliaa zã Mawu ƒe ŋkɔ “ Yehowa ” le teƒe 7,000 kloe siwo katã wòdze le le Nubabla Xoxoa me .\n(trg)="65"> Nu si gaɖe dzesi wue nye be wogbugbɔ ŋkɔa ɖo teƒe 237 sɔŋ le “ Nubabla Yeyea ” alo Kristotɔwo ƒe Hela Ŋɔŋlɔawo hã me .\n(trg)="66"> Menye ɖeko Mawu ƒe ŋkɔ si wogbugbɔ ɖo eteƒe la de bubu eŋu ko o , ke ena mɔnukpɔkpɔ hã mí be míanya ame si tututu wònye .\n(trg)="67"> Le kpɔɖeŋu me , Biblia geɖe ɖe Mateo 22 : 44 gɔme be : “ Aƒetɔ la gblɔ na nye Aƒetɔ bena . ”\n(trg)="68"> Nyabiaseae nye be , ame kae le nu ƒom na ame ka ?\n(trg)="69"> Xexe Yeye Gɔmeɖeɖe Bibliaa ya ɖe kpukpui ma gɔme be : “ Yehowa gblɔ na nye Aƒetɔ be , ” eye esia sɔ kple Psalmo 110 : 1 , afi si woyɔ nya mawo tsoe .\n(trg)="70"> Esia wɔnɛ be Biblia xlẽlawo kpɔa vovototo si le Yehowa Mawu kple Via dome dzea sii nyuie .\n(trg)="71"> Watch Tower Bible and Tract Society , si nye habɔbɔ si zãm Yehowa Ðasefowo le le se nu , ye le Xexe Yeye Gɔmeɖeɖe Bibliaa tam .\n(trg)="72"> Ƒe alafa ɖeka kple edzivɔe nye esia si Yehowa Ðasefowo le Biblia tam hele emam le xexea me godoo .\n(trg)="73"> Ðasefowo ƒe ƒuƒoƒo aɖe si woyɔna be Xexe Yeye Biblia Gɔmeɖeɖe Kɔmiti ye ɖe Biblia sia gɔme ɖe Eŋlisigbe me hafi míetae .\n(trg)="74"> Esi kɔmitia me tɔwo medi ŋkɔxɔxɔ o ta la , wobia be woagaʋu go yewoƒe ŋkɔwo , le yewoƒe ku megbe gɔ̃ hã o . — 1 Korintotɔwo 10 : 31 .\n(trg)="75"> Nu ka tae wotsɔ ŋkɔ na Biblia sia be Xexe Yeye Gɔmeɖeɖe ?\n(trg)="76"> Esia ɖe kakaɖedzi blibo si le wo si la fia , si nye be amegbetɔƒomea “ ɖo xexe yeye ” si ŋugbe wodo le 2 Petro 3 : 13 la “ ƒe agbo nu . ”\n(trg)="77"> Kɔmitia ŋutɔ ɖe nu me be , esi wònye míele “ xexe xoxo sia ƒe nuwuɣi heyina xexe yeye si me dzɔdzɔenyenye anɔ me ” ta la , ele vevie be Biblia gɔmeɖelawo naɖe “ nyateƒe vavã si le Mawu ƒe Nyaa me ” la gɔme eme nakɔ nyuie . — Edze le ƒe 1950 ƒe Eŋlisigbe me tataa ƒe ŋgɔdonyaa me .\n(trg)="78"> Nyawo gɔme ɖeɖe wòade pɛpɛpɛ nɔ vevie na kɔmitia ale gbegbe .\n(trg)="79"> Hebrigbe , Aramgbe kple Helagbe gbãtɔ siwo me woŋlɔ Biblia ɖo la mee woɖe egɔme tsoe tẽe ɖe Eŋlisigbea me , eye wozã blema asinuŋɔŋlɔgbalẽ nyuitɔ siwo ŋu kakaɖedzi le .\n(trg)="80"> * Azɔ hã , woɖɔ ŋu ɖo vevie heɖe nyawo gɔme abe ale si tututu wogblɔe le gbegbɔgblɔ gbãtɔa me ene , ke hã wozã nya siwo gɔme anya se bɔbɔe na egbegbe nuxlẽlawo .\n(trg)="81"> Eya ta mewɔ nuku o be agbalẽnyala aɖewo kafu Xexe Yeye Gɔmeɖeɖe Bibliaa ɖe ale si woɖe egɔme wòsɔ nyuie eye emenyawo de pɛpɛpɛ ta .


Yeremiya Mena Ta O\nGBE BUBU Afrikaans Albanian Amharic Arabic Armenian Aymara Bengali Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chuukese Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Haitian Creole Hiligaynon Hindi Hungarian Igbo Iloko Indonesian Isoko Italian Japanese Kannada Kikongo Kiluba Kongo Korean Latvian Lingala Lithuanian Lunda Luo Malagasy Malayalam Maltese Marathi Maya Moore Myanmar Norwegian Palauan Papiamento (Curaçao) Polish Ponapean Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Sesotho (Lesotho) Setswana Seychelles Creole Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tigrinya Tiv Tshiluba Tsonga Turkish Twi Tzotzil Ukrainian Urdu Vietnamese Xhosa Yapese Zulu\nÐE DZI ɖe le ƒowò kpɔ eye wòwɔ na wò be yeana ta?— * Edzɔna ɖe ame geɖe dzi. Edzɔ ɖe Yeremiya hã dzi kpɔ esime wònye sɔhɛ. Ke hã, meɖe mɔ nya siwo ame bubuwo gblɔ alo nu siwo wowɔ ɖe eŋu la wɔe be wòna ta o. Na míaɖo dze tso ale si wòdzɔe be Yeremiya nye ame vevi aɖe na Mawu, evɔ wòva di be yeadzudzɔ dɔ si Mawu ɖo nɛ la ŋu.\nHafi woadzi Yeremiya la, Mawu vavã, Yehowa, tiae be wòanye nyagblɔɖila axlɔ̃ nu yeƒe dukɔa be yemekpɔ ŋudzedze ɖe woƒe nuwɔnawo ŋu o. Ènya nya si Yeremiya gblɔ na Yehowa le ƒe aɖewo megbea?— Egblɔ be: “Nyemate ŋu aƒo nu o, elabena nyemetsi o.”\nAleke nèsusu be Yehowa ɖo nya sia ŋu na Yeremiya?— Eɖo nya ŋu nɛ tẽe le dɔmefafa me be: ‘Mèganɔ gbɔgblɔm be yemetsi o, ke boŋ afi sia afi, si maɖo wò ɖo la, nàyi, eye nya siwo katã magblɔ na wò la, nàgblɔe na wo. Mègavɔ̃ o.’ Nu ka tae Mawu gblɔ nɛ be megavɔ̃ o? Yehowa gblɔ nɛ be: “Meli kpli wò, be maɖe wò.”—Yeremiya 1:4-8.\nKe hã, abe ale si míegblɔe va yi ene la, dzi va ɖe le Yeremiya ƒo emegbe. Nu si na esia va dzɔe nye be wonɔ fewu ɖum le eŋu le esi wòle Mawu subɔm ta. Egblɔ be: “Mezu alɔmeɖenu ŋkeke blibo la, eye wo katã wole koyem.” Eya ta etso nya me be yeadzudzɔ dɔa wɔwɔ. Egblɔ be: ‘Mebe, maɖe ŋku ɖa le edzi, eye nyemagaƒo nu le Yehowa ƒe ŋkɔ me o.’ Gake ɖe wòdzudzɔ nyateƒea?\nYeremiya gblɔ be: ‘Yehowa ƒe nya la nɔa nye dzi me abe dzobibi nue wotu nu ɖo ɖe nye ƒuwo me ene, etsɔtsɔ tia kɔ nam.’ (Yeremiya 20:7-9) Togbɔ be vɔvɔ̃ ɖoa Yeremiya ɣeaɖewoɣi hã la, lɔlɔ̃ si nɔ esi na Yehowa wɔe be mena ta o. Na míakpɔ ale si wokpɔ Yeremiya ta le esi mena ta o ta ɖa.\nYehowa gblɔ na Yeremiya be wòaxlɔ̃ nu dukɔa be, ne wometrɔ woƒe agbenɔnɔ vɔ̃ɖia o la, wole Yerusalem tsrɔ̃ ge. Esi Yeremiya gblɔ nya sia na wo la, ameawo do dziku gblɔ be: ‘Ŋutsu sia dze ku.’ Gake Yeremiya ƒo koko na wo be ‘woaɖo to Yehowa ƒe gbe.’ Emegbe egblɔ na wo be: ‘Ne míewum la, ekema minyae be, ame maɖifɔ ye miewu, elabena Mawue dɔm ɖe mia gbɔ.’ Ènya nu si va dzɔa?—\nBiblia gblɔ be: “Amegãwo kple dukɔ blibo la gblɔ na nunɔlawo kple nyagblɔɖilawo bena: Ŋutsu sia medze ku o, elabena eƒo nu na mí le Yehowa, mía Mawu ƒe ŋkɔ me.” Eya ta esi Yeremiya medzudzɔ dɔ si Yehowa ɖo nɛ la wɔwɔ o ta la, Yehowa kpɔ eta. Azɔ, na míakpɔ nu si dzɔ ɖe Uriya, si nye Yehowa ƒe nyagblɔɖila bubu aɖe, si ya mewɔ nu abe ale si Yeremiya wɔe ene o la, dzi ɖa.\nBiblia gblɔ be: ‘Uriya nɔ nya siwo tɔgbi Yeremiya gblɔ ɖi la gblɔm ɖe Yerusalem ŋu.’ Gake esi Fia Yoyakim do dziku ɖe Uriya ŋu la, ènya nu si Uriya wɔa?— Vɔvɔ̃ ɖoe, edzudzɔ dɔ si Mawu ɖo nɛ la wɔwɔ, eye wòsi yi Egipte. Eya ta fia la dɔ amewo be woayi aɖadii le afi ma ahakplɔe agbɔe. Esi wokplɔe gbɔ la, ènya nu si fia vɔ̃ɖi ma wɔa?— Ewu Uriya kple yi!—Yeremiya 26:8-24.\nÈbui be nu ka tae Yehowa kpɔ Yeremiya ta evɔ mekpɔ Uriya ya ta o?— Nya lae nye be, ɖewohĩ vɔvɔ̃ ɖo Yeremiya abe ale si vɔvɔ̃ ɖo Uriya hã ene, gake Yeremiya ya medzudzɔ Yehowa subɔsubɔ hesi o. Mena ta o. Nu kae míate ŋu asrɔ̃ tso ale si Yeremiya wɔ nui la me?— Nu si míate ŋu asrɔ̃ tso eme ye nye be, ɣeaɖewoɣi la, ate ŋu asesẽ na mí be míawɔ ɖe nya si Mawu gblɔ la dzi, gake ele be míaka ɖe edzi ahaɖo toe ɣesiaɣi.\n○ Dɔ kae Mawu de asi na Yeremiya?\n○ Nu ka tae Yeremiya va di be yeadzudzɔ dɔa wɔwɔ?\n○ Nu ka tae Mawu kpɔ Yeremiya ta gake mekpɔ Uriya ya ta o?\n○ Nu kae nèsrɔ̃ tso ale si Yeremiya wɔ nui la me?\nHafi Yesu naku la, edo ŋugbe na adzodala aɖe si ɖo kudonu la be ava nɔ Paradiso me. Yesu ƒe nyaa gɔme ɖe, eye aleke Paradiso ma anɔ?\nXlẽ nu tso nu si tae wotsɔe ke ame ɖeka gake wometsɔe ke ame kemɛa o ŋu.\nHow can you draw close to God even if your parents are not serving him?\nƉoe Ɖe Amewo Ɖoe Ɖe Amewo Yeremiya Mena Ta O\nw09 12/1 axa 24-25


Mègana Naneke Nawɔe Be Mawu Ƒe Yayra Nato Ŋuwò O | Nusɔsrɔ̃\nGBE BUBU Afrikaans Albanian Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Migana ame aɖeke . . . nawɔe be fetu la nato mia ŋu o.”—KOL. 2:18.\nHADZIDZI: 122, 139\nAleke míate ŋu akpɔ mía ɖokuiwo ta be dzodzro vɔ̃wo nagaɖu mía dzi o?\nAleke lɔlɔ̃ kple dɔmenyonyo akpɔ mía ta be fetu la nagato mía ŋu o?\nAleke ƒomewo awɔ be woƒe asi nasu fetu la dzi?\n1, 2. (a) Fetu kae Mawu subɔlawo le mɔ kpɔm na? (b) Nu kae kpena ɖe mía ŋu míaƒe ŋku nɔa fetu la dzi? (Kpɔ nɔnɔmetata si le nyati sia ƒe gɔmedzedze.)\nABE ale si wònɔ le apostolo Paulo gome ene la, mɔkpɔkpɔ wɔnuku aɖe le Kristotɔ amesiamina siwo li egbea la si, si nye “Mawu ƒe ameyɔyɔ yi dziƒo ƒe fetu la.” (Flp. 3:14) Wole mɔ kpɔm be yewoaɖu fia kple Yesu Kristo le eƒe Fiaɖuƒea me le dziƒo eye woakpe asi ɖe eŋu be woana ameƒomea nava de blibo. (Nyaɖ. 20:6) Mɔkpɔkpɔ nyui ka gbegbee nye esi Mawu tsɔ ɖo ame siawo ŋkume! Mɔkpɔkpɔ bubue le alẽ bubuawo ya si. Wole mɔ kpɔm be agbe mavɔ ƒe fetu la nasu yewo si le anyigba dzi. Yayra nyui ka gbegbee nye esi esia hã nye!—2 Pet. 3:13.\n2 Esi Paulo di be yeade dzi ƒo na ehati Kristotɔ amesiaminawo be woayi edzi awɔ nuteƒe ale be woƒe asi nasu fetua dzi la, egblɔ na wo be: “Mina miaƒe susu nanɔ nu siwo le dziƒo la ŋu.” (Kol. 3:2) Ehiã be woƒe ŋku nanɔ mɔkpɔkpɔ nyui si nɔ wo si be woayi dziƒo la dzi. (Kol. 1:4, 5) Ne Mawu subɔlawo dea ŋugble le yayra siwo ƒe ŋugbe Yehowa do na eƒe amewo ŋu la, ekpena ɖe wo ŋu woƒe ŋku nɔa fetua dzi. Esia nye nyateƒe, woɖale mɔ kpɔm be yewoanɔ agbe le dziƒo loo alo le anyigba dzi o.—1 Kor. 9:24.\n3. Nu kawo ŋue Paulo xlɔ̃ nu ehati Kristotɔwo tsoe?\n3 Paulo he ehati Kristotɔwo ƒe susu yi nu siwo ate ŋu ana fetua nato wo ŋu hã dzi. Le kpɔɖeŋu me, eŋlɔ agbalẽ na hame si nɔ Kolose la tsɔ xlɔ̃ nu wo ku ɖe alakpa Kristotɔ siwo nɔ agbagba dzem be yewoadze Mawu ŋu to Mose ƒe Sea dzi wɔwɔ me ke menye to Kristo dzi xɔxɔ se me o ŋu. (Kol. 2:16-18) Paulo ƒo nu tso nu bubu aɖewo siwo ate ŋu ana fetua nato mía ŋu egbea gɔ̃ hã ŋu. Le kpɔɖeŋu me, eƒo nu tso ale si woate ŋu aɖu dzodzro vɔ̃wo dzi, ale si woakpɔ wo nɔewo dome masɔmasɔwo gbɔ kple ale si woakpɔ ƒomekuxiwo gbɔe ŋu. Aɖaŋu siwo wòɖo ku ɖe nu mawo ŋu la gaɖea vi na mí egbea. Eya ta, na míadzro nya siwo Paulo gblɔ tsɔ xlɔ̃ nu Kolosetɔwo lɔlɔ̃tɔe le agbalẽ si wòŋlɔ ɖo ɖe wo me la dometɔ aɖewo me kpɔ.\nÐU DZODZRO VƆ̃WO DZI\n4. Nu ka tae dzodzro vɔ̃wo ate ŋu ana fetua nato mía ŋu?\n4 Esi Paulo ɖo ŋku mɔkpɔkpɔ nyui si nɔ ehati Kristotɔwo si la dzi na wo vɔ la, egblɔ be: “Eya ta miwu miaƒe ŋutinu siwo le anyigba dzi, le gbɔdɔdɔ manɔsenu, makɔmakɔnyenye, gbɔdɔdɔ ƒe dzodzro vɔ̃, nudzodzro vɔ̃, kple ŋukeklẽ . . . gome.” (Kol. 3:5) Dzodzro vɔ̃wo nu tea ŋu sẽna ale gbegbe, eye woate ŋu ana mía kple Yehowa dome nagblẽ eye fetua nato mía ŋu. Nɔviŋutsu aɖe si nɔ agbe gbegblẽ va yi hafi gatrɔ va hamea me la gblɔ be, “Nye dzodzro vɔ̃awo nu sẽ ale gbegbe, eye nyemete ŋu ɖu ɖokuinye dzi o va se ɖe esime wòtsi megbe akpa.”\n5. Aleke míakpɔ mía ɖokui ta ne míeva le nɔnɔme aɖe si ate ŋu ana míawɔ nu gbegblẽ la me?\n5 Ele vevie ŋutɔ be míanɔ ŋudzɔ ne míeva kpɔ mía ɖokui le nɔnɔme siwo ate ŋu ana míada le Yehowa ƒe se siwo ku ɖe agbe nyui nɔnɔ ŋu dzi. Le kpɔɖeŋu me, nunya le eme be ŋutsu kple nyɔnu siwo le zɔzɔm do ŋgɔ na srɔ̃ɖeɖe la naɖo seɖoƒe na wo ɖokuiwo ku ɖe nuwɔnawo abe asikaka ame nɔewo ŋu, nugbugbɔgbugbɔ, kple wo ɖokui ɖeɖe ɖe aga ŋu ne wonya te zɔzɔ teti ko. (Lod. 22:3) Ele bɔbɔe hã be Kristotɔ aɖe nanɔ agbe gbegblẽ ne ezɔ mɔ yi dɔ aɖe gbe alo ne eva hiã be ŋutsu kple nyɔnu aɖe nanɔ dɔ wɔm ɖekae. (Lod. 2:10-12, 16) Ne èkpɔ ɖokuiwò le nɔnɔme sia tɔgbi me la, na ame siwo dome nèle la nanya be Yehowa Ðasefoe nènye, wɔ nu bubutɔe eye nàɖo ŋku edzi be ahiãmoɖoɖo tea ŋu gblẽa nu ŋutɔ. Ele bɔbɔe hã be agbe gbegblẽ nɔnɔ ƒe mɔ̃ naɖe mí ne nu te ɖe mía dzi alo míetsi akogo. Le ɣeyiɣi mawo me la, ɖewohĩ anɔ mía dzrom be ame aɖe nawɔ nu ɖe mía ŋu lɔlɔ̃tɔe. Dzodzro sia nu ate ŋu asẽ ale gbegbe be míadi be míade ha kple ame ɖe sia ɖe si adi be yeawɔ nu ɖe mía ŋu nenema. Ne èva le nɔnɔme sia tɔgbi me la, trɔ ɖe Yehowa kple eƒe amewo ŋu be woakpe ɖe ŋuwò ale be naneke nagawɔe be fetu la nato ŋuwò o.—Xlẽ Psalmo 34:18; Lododowo 13:20.\n6. Nu kae wòle be wòanɔ susu me na mí ku ɖe nu siwo míatsɔ aɖe modzakae ŋu?\n6 Hafi míate ŋu aɖu dzodzro vɔ̃wo dzi la, ele be míaƒo asa na modzakaɖeɖe siwo nyɔa dzodzro vɔ̃wo ɖe ame me. Nɔnɔme siwo xɔ aƒe ɖe blema Sodom kple Gomora la bɔ ɖe modzakaɖeɖe siwo li egbea la me. (Yuda 7) Le xexe sia me modzakaɖeɖewo me la, wonana wòdzena abe gbɔdɔdɔ manɔsenu nye nu nyui eye megblẽa naneke le ame ŋu o ene. Ele be míanɔ ŋudzɔ ale be míagatsɔ xexe sia me modzakaɖenu ɖe sia ɖe ko ado dzidzɔ na mía ɖokuiwo o. Ele be míatia modzakaɖeɖe siwo mawɔe be míaƒe ŋku nadzo le agbe mavɔ ƒe fetua dzi o.—Lod. 4:23.\n“MIDO” LƆLƆ̃ KPLE DƆMENYONYO\n7. Kuxi kawoe ate ŋu ado mo ɖa le Kristo hamea me?\n7 Mí katã míalɔ̃ ɖe edzi be yayrae wònye be míenye Kristo hamea me tɔwo. Nu siwo míesrɔ̃na le Mawu ƒe Nyaa me le míaƒe kpekpewo me kpakple ale si míenyoa dɔme hekpena ɖe mía nɔewo ŋu lɔlɔ̃tɔe la wɔnɛ be míaƒe ŋku nɔa fetu la dzi. Ke hã, ɣeaɖewoɣi la, nugɔmemasemasewo ate ŋu ana masɔmasɔ naɖo hamea me tɔ aɖewo dome. Ne míekpɔ masɔmasɔ mawo gbɔ o la, woate ŋu ana míalé mía nɔviwo ɖe dɔme.—Xlẽ 1 Petro 3:8, 9.\n8, 9. (a) Nɔnɔme nyui kawoe ate ŋu ana míaƒe asi nasu fetua dzi? (b) Nu kae akpe ɖe mía ŋu míawɔ ŋutifafa ne hati Kristotɔ aɖe wɔ nane wòve mí?\n8 Aleke míawɔ be ameléleɖedɔme nagawɔe be fetua nato mía ŋu o? Paulo gblɔ na Kolosetɔwo be: “Esi mienye Mawu ƒe ame tiatiawo, ame kɔkɔewo kple lɔlɔ̃tɔwo ŋuti la, mido dɔmetɔtrɔ, dɔmenyonyo, ɖokuibɔbɔ, tufafa kple dzigbɔgbɔ blewu. Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa ne nya aɖe le ame aɖe si ɖe nɔvia ŋu. Ale si ko Yehowa tsɔ ke mi faa la, miawo hã miwɔ nenema ke. Hekpe ɖe nu siawo katã ŋu la, mido lɔlɔ̃, elabena enye ɖekawɔwɔ ƒe nublanu deblibo.”—Kol. 3:12-14.\n9 Lɔlɔ̃ kple dɔmenyonyo ana wòanɔ bɔbɔe na mí be míatsɔe ake mía nɔewo. Le kpɔɖeŋu me, ne haxɔsetɔ aɖe gblɔ nya aɖe alo wɔ nane si ve mí la, míate ŋu adze agbagba aɖo ŋku ɣeyiɣi si me míawo ŋutɔwo hã míegblɔ nya aɖe alo wɔ nane si mesɔ o ɖe ame aɖe ŋu la dzi. Ðe medzɔa dzi na mí ne lɔlɔ̃ kple dɔmenyo ʋã mía nɔviwo woŋe aɖaba ƒu míaƒe vodadawo dzi oa? (Xlẽ Nyagblɔla 7:21, 22.) Edzɔa dzi na mí ŋutɔ hã be Kristo ƒe dɔmenyonyo wɔe be wòna Mawu subɔla vavãwo wɔ ɖeka. (Kol. 3:15) Mawu ɖeka koe mí katã míelɔ̃, gbedeasi ɖekae míeɖea gbeƒãe, eye mía dometɔ geɖe toa nɔnɔme sesẽ ɖeka tɔgbi me. Ne míenyoa dɔme na mía nɔewo helɔ̃na faa tsɔna kena la, míekpea asi ɖe eŋu be ɖekawɔwɔ nɔa Kristo hamea me eye wònana míaƒe ŋku nɔa fetu la dzi.\n10, 11. (a) Nu ka tae ŋuʋaʋã menyo o? (b) Aleke míawɔ be ŋuʋaʋã nagawɔe be fetu la nato mía ŋu o?\n10 Biblia me ŋutinya siwo ku ɖe ame siwo ʋã ŋu ŋu la nye nuxlɔ̃ame na mí be ŋuʋaʋã ate ŋu ana fetua nato mía ŋu. Le kpɔɖeŋu me, Kain ʋã ŋu nɔvia Abel eye wòwui. Kora, Datan kple Abiram ʋã ŋu Mose eye wotsi tsitre ɖe eŋu. Fia Saul hã ʋã ŋu David eye wòdze agbagba be yeawui. Mewɔ nuku o be Mawu ƒe Nyaa gblɔ be: “Afi sia afi si ŋuʋaʋã kple dzrehehe le la, tɔtɔ kple nu gbegblẽ ɖe sia ɖe hã nɔnɛ.”—Yak. 3:16.\n11 Ne míetu nɔnɔme nyui siwo nye lɔlɔ̃ kple dɔmenyonyo ɖo la, manɔ bɔbɔe be míaʋã ŋu mía nɔewo o. Mawu ƒe Nyaa gblɔ be: “Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o.” (1 Kor. 13:4) Be míagaʋã ŋu mía nɔewo o la, ele be míadze agbagba abu mía nɔviwo abe ale si Mawu bua woe ene, si nye be mí katã míenye ŋutinuwo na mía nɔewo le Kristo hamea me. Esia akpe ɖe mía ŋu be míalɔ̃ mía nɔewo abe dadaviwo ene le ɖekawɔwɔ me kple Ŋɔŋlɔawo me nya sia be: “Ne wodo ŋutinu ɖeka ɖe dzi la, ŋutinu bubuawo katã kpɔa dzidzɔ kplii.” (1 Kor. 12:16-18, 26) Eya ta le esi míaʋã ŋu mía nɔviwo teƒe la, míakpɔ dzidzɔ kpli wo boŋ ne Yehowa yra wo. Bu Fia Saul ƒe vi Yonatan ƒe kpɔɖeŋua ŋu kpɔ. Esi Mawu tia David be wòanyi Fiaɖuƒea dome la, Yonatan meʋã ŋui o, ke boŋ ede dzi ƒo nɛ. (1 Sam. 23:16-18) Ðe míawo hã míate ŋu alɔ̃ ame ahanyo dɔme abe Yonatan enea?\nƑOMEWO—MIƲLI BE MIAXƆ FETU LA\n12. Ŋɔŋlɔawo me aɖaŋuɖoɖo kawo dzi wɔwɔe akpe ɖe ƒomewo ŋu be woƒe asi nasu fetu la dzi?\n12 Ne ƒomewo wɔ Biblia me mɔfiamewo dzi la, esia ana ŋutifafa kple dzidzɔ nanɔ ƒomea me eye wòakpe ɖe wo ŋu woƒe asi nasu fetu la dzi. Aɖaŋu nyui kae Paulo ɖo na ƒomewo le Kolose hamea me? Egblɔ be: “Mi srɔ̃nyɔnuwo, mibɔbɔ mia ɖokui na mia srɔ̃wo, abe ale si wòdze le Aƒetɔ la me ene. Mi srɔ̃ŋutsuwo, miyi edzi mianɔ mia srɔ̃wo lɔ̃m, eye miganɔ dɔmedzoe dom ɖe wo ŋu helĩhelĩ o. Mi ɖeviwo, miɖo to mia dzilawo le nu sia nu me, elabena esia dzea Aƒetɔ la ŋu nyuie. Mi fofowo, miganɔ dziku dom na mia viwo o, ale be dzi nagaɖe le wo ƒo o.” (Kol. 3:18-21) Ðikeke mele eme o be àlɔ̃ ɖe edzi be viɖe gale nya mawo, siwo gbɔgbɔ ʋã Paulo wòŋlɔ la ŋu na srɔ̃ŋutsuwo, srɔ̃nyɔnuwo kple ɖeviwo egbea.\n13. Aleke srɔ̃nyɔnu Kristotɔ ate ŋu akpe ɖe srɔ̃a ŋu be wòava subɔ Yehowa?\n13 Nu kae nàwɔ ne ènye srɔ̃nyɔnu eye wòle wɔwɔm na wò be srɔ̃wò si menye haxɔsetɔ o la mele nu wɔm ɖe ŋuwò nyuie o? Ðe nɔnɔmeawo aka ɖe eme wu nenye be èhea nya kplii le eƒe nɔnɔmea ta? Ne ète ŋu ƒoe ɖe enu wòwɔ nu si nèdi gɔ̃ hã la, ɖe wò nuwɔnaa aʋãe wòadi be yeava subɔ Yehowa? Edze ƒãa be ŋuɖoɖoae nye ao. Gake ne èbɔbɔ ɖokuiwò ɖe srɔ̃wò ƒe tanyenye te la, esia ate ŋu ana ŋutifafa nanɔ ƒomea me, anye kafukafu na Yehowa, eye ate ŋu aʋã srɔ̃wòa be wòava subɔ Yehowa, ale be mi ame evea siaa ƒe asi nasu fetu la dzi.—Xlẽ 1 Petro 3:1, 2.\n14. Nu kae wòle be srɔ̃ŋutsu Kristotɔ nawɔ ne srɔ̃a si menye haxɔsetɔ o la mebunɛ o?\n14 Ke ne ènye srɔ̃ŋutsu eye wòle wɔwɔm na wò be srɔ̃wò si menye haxɔsetɔ o la medea bubu ŋuwò o ɖe? Ne èdoa ɣli ɖe eta be yeatsɔe aɖee afia be yee nye ta le ƒomea me la, ɖe esia ana wòade bubu ŋuwò wua? Gbeɖe! Mawu di tso asiwò be nàwɔ wò tanyenyea ŋu dɔ le lɔlɔ̃ me, abe ale si Yesu wɔnɛ ene. (Ef. 5:23) Yesu, ame si nye hamea ƒe ta la gbɔa dzi ɖi eye wòlɔ̃a ame ɣesiaɣi. (Luka 9:46-48) Ne srɔ̃ŋutsu srɔ̃a Yesu ƒe kpɔɖeŋu la, ate ŋu akpe ɖe srɔ̃a ŋu wòava subɔ Yehowa.\n15. Aleke srɔ̃ŋutsu Kristotɔ aɖee afia be yelɔ̃ ye srɔ̃?\n15 Biblia gblɔ na srɔ̃ŋutsuwo be: “Miyi edzi mianɔ mia srɔ̃wo lɔ̃m, eye miganɔ dɔmedzoe dom ɖe wo ŋu helĩhelĩ o.” (Kol. 3:19) Srɔ̃ŋutsu si lɔ̃a srɔ̃a la dea bubu srɔ̃a ŋu ne esea eƒe susu le nyawo ŋu eye wòkana ɖe edzi nɛ be yedea asixɔxɔ eƒe susuwo ŋu. (1 Pet. 3:7) Togbɔ be menye ɣesiaɣie ŋutsua awɔ nu si srɔ̃a gblɔ o hã la, zi geɖe la, eƒe nyametsotsowo nyona wu nenye be eɖe susu kple srɔ̃a. (Lod. 15:22) Srɔ̃ŋutsu si lɔ̃a srɔ̃a awɔ nu si ana srɔ̃a nade bubu eŋu, ke menye be wòanɔ biabiam tso esi be wòade bubu ye ŋu o. Ne srɔ̃ŋutsu lɔ̃a srɔ̃a kple viawo la, esia ate ŋu ana ƒomea nakpɔ dzidzɔ le Yehowa subɔsubɔ me eye woƒe asi nasu fetu la dzi.\nAleke míawɔ be ƒomekuxiwo nagana fetu la nato mía ŋu o? (Kpɔ memama 13-15)\nSƆHƐWO—MIGANA NANEKE NAWƆE BE FETUA NATO MIA ŊU O!\n16, 17. Ne sɔhɛe nènye la, nu kae akpe ɖe ŋuwò be nàgabi dzi ɖe dziwòlawo ŋu o?\n16 Nu kae nàwɔ ne ènye ƒewuivi eye wòwɔna na wò be dziwòla siwo nye Kristotɔwo la mesea nu gɔme na wò o eye wotèa ablɔɖe wò? Ðewohĩ esia ana nàbi dzi ale gbegbe be àbui gɔ̃ hã be Yehowa subɔsubɔ nye agba. Gake ne èɖe mɔ wò dzibibia wɔe be nèdzudzɔ Yehowa subɔsubɔ la, eteƒe madidi hafi nàva kpɔe be ame aɖeke megalɔ̃ wò wu dziwòla siwo lɔ̃ Mawu kpakple hamea me tɔwo o.\n17 Ne dziwòlawo meɖɔa wò ɖo gbeɖe o la, ɖe esia mana nàse le ɖokuiwò me be wometsɔ ɖeke le eme na wò oa? (Heb. 12:8) Gake ɖewohĩ ale si dziwòlawo ɖɔa wò ɖo lae medzɔa dzi na wò o. Le esi nàna dzi naku wò ɖe ale si woɖɔa wò ɖoe ŋu teƒe la, dze agbagba nàde dzesii be anye susu aɖe tae wowɔa nu ɖe ŋuwò nenema ɖo. Eya ta bɔbɔ ɖokuiwò, eye nàdze agbagba be nàgabi dzi ne woɖɔ wò ɖo o. Mawu ƒe Nyaa gblɔ be: “Nunyala kpɔa eƒe nuƒoƒo dzi, eye nugɔmesela gbɔa dzi ɖi blewu.” (Lod. 17:27) Ðoe wò taɖodzinu be nàva nye ame si tsi le susu me si tea ŋu xɔa aɖaŋuɖoɖo tufafatɔe hesrɔ̃a nu tso eme aleke kee woɖaɖo aɖaŋuae o. (Lod. 1:8) Yayrae wònye be dzila siwo nye haxɔsetɔwo siwo lɔ̃ Yehowa la nanɔ ame si. Woadi godoo be yewoakpe ɖe ŋuwò wò asi nasu agbe ƒe fetu la dzi.\n18. Nu ka tae nèɖoe kplikpaa be yeana yeƒe ŋku nanɔ fetu la dzi?\n18 Míeɖale mɔ kpɔm na makumakunyenye le dziƒo loo alo agbe tegbee nɔnɔ le paradiso me le anyigba dzi o, mɔkpɔkpɔ nyui aɖe ŋutɔe le mía dometɔ ɖe sia ɖe si. Míaƒe mɔkpɔkpɔa ava eme godoo, elabena mía Wɔla la ŋutɔe do ŋugbea. Mawu gblɔ tso Paradisonyigba la ŋu be: “Sidzedze Yehowa axɔ anyigba la dzi.” (Yes. 11:9) Mawu afia nu ame sia ame si le anyigba dzi ɣemaɣi. Esia nye fetu nyui aɖe si wòle be míaminya godoo. Eya ta wò ŋku nenɔ nu siwo ƒe ŋugbe Yehowa do la dzi, eye mègana naneke nawɔe be fetu la nato ŋuwò o!\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2017


Luka 18 - Holy Bible [Ewe Bible 1913] - (Luk 18)\nEye wòdo lo na wo, le alesi wòle na wo be, woaɖo gbe ɖa ɖaa, eye ɖeɖi nagate wo ŋu o la ŋuti,\ngblɔ bena: ʋɔnudrɔ̃laa ɖe nɔ dua ɖe me, amesi mevɔ̃a Mawu o, eye mesia ame hã o.\nKe ahosia ɖe nɔ du ma me, eye wòvaa egbɔ enuenu gblɔna bena: Ɖem le nye ketɔ si me.\nEye melɔ̃ o eteƒe didi; ke esiawo megbe la egblɔ le ye ŋutɔ ɖokui me bena: Esi nyemevɔ̃a Mawu o, eye nyemesia ame hã o la,\ngake le esi ahosi sia le fu ɖem nam ŋuti la, maɖee, bena mlɔeba la wòagava ade fe ŋku me nam o.\nEye Aƒetɔ la gblɔ bena: Mise nusi ʋɔnudrɔ̃la madzɔmadzɔ la gblɔ.\nKe ɖe Mawu maɖe eƒe ame tiatia, siwo le ɣli ɖom nɛ ŋkeke kple zã, eye magbɔ dzi ɖi na wo o mahã?\nMele egblɔm na mi bena: Aɖe wo kaba. Gake ne Amegbetɔvi la va la, ɖe wòakpɔ xɔse la le anyigba la dzi mahã?\nEye wòɖo lo sia na amea ɖewo, siwo ɖo dzi ɖe woa ŋutɔwo ɖokui ŋu bena, yewonye ame dzɔdzɔewo, eye wobu ame bubuwo be, womenye naneke o la bena:\nAme eve yi mawuxɔ me, be yewoado gbe ɖa; ɖeka nye farisitɔ, eye evelia nye nudzɔla.\nFarisitɔ la le tsitrenu, eye wòdo gbe ɖa ɖe ta me be: Mawu, meda akpe na wò bena, nyemele abe ame bubuawo, adzodalawo, ame madzɔmadzɔwo, ahasiwɔlawo, alo abe nudzɔla sia hã ene o.\nMetsia nu dɔna zi eve le kwasiɖa ɖeka me, eye metsɔa nusiwo katã sua asinye la, ƒe ewolia nana.\nKe nudzɔla la tsi tre le adzɔge ke, eye melɔ̃ be, yeawu eƒe mo hã dzi akpɔ dziƒo o; ke boŋ eƒo akɔta gblɔ bena: Mawu, kpɔ nublanui na nye, nuvɔ̃wɔla!\nMele egblɔm na mi bena: Amesia la wotso afia nɛ, eye wòtre aƒemeyiyi na ame keme; elabena amesiame, si doa eɖokui ɖe dzi la, woabɔbɔe ɖe anyi; ke amesi bɔbɔa eɖokui ɖe anyi la, woadoe ɖe dzi.\nEye wotsɔ vidzĩewo hã va egbɔ, bena wòada asi ɖe wo dzi; ke esi nusrɔ̃lawo kpɔe la, woblu ɖe wo ta.\nEye Yesu yɔ wo va egbɔ gblɔ bena: Mina ɖeviawo nava gbɔnye, eye migaxe mɔ na wo o; elabena nenem mewo tɔe nye mawufiaɖuƒe la.\nVavã mele egblɔm na mi bena: Amesi ke mexɔ mawufiaɖuƒe la abe ɖevi ene o la, mele eme yi ge o.\nEye amegãa ɖe va biae bena: Nufiala nyui, nuka mawɔ, be manyi agbe mavɔ la dome mahã?\nKe Yesu gblɔ nɛ bena: Nuka nèle yɔyem be nyui mahã? Amea ɖeke mele nyui o, negbe Mawu ɖeka ko.\nEnya seawo bena: Megawɔ ahasi o; megawu ame o; megafi fi o; megaɖi aʋatsoɖase o; bu fofowò kple dawò.\nKe eya gblɔ bena: Mewɔ nusiawo katã dzi tso nye ɖevime ke.\nEye esi Yesu see la, egblɔ ne bena: Egasusɔ nu ɖeka na wò; dzra nusiwo katã le asiwò la, eye namã wo na ame dahewo, eye nu nyui anɔ dziƒo na wò; eye nava adze yonyeme.\nKe esi wòse esiawo la, evee ŋutɔ; elabena kesinɔtɔ ŋutɔ wònye.\nEye esi Yesu kpɔe la, egblɔ bena: Ale wòsẽ na amesiwo si nu le la be, wòayi ɖe mawufiaɖuƒe la me enye esi.\nElabena ele bɔbɔe na kposɔ be, wòato abi ƒe vo me wu alesi kesinɔtɔ nayi ɖe mawufiaɖuƒe la mee.\nKe amesiwo see la, gblɔ bena: Ekema ameka gɔ̃e ate ŋu akpɔ ɖeɖe mahã?\nEye wògblɔ bena: Nusiwo womate ŋu awɔ le amegbetɔwo gbɔ o la, woate ŋu awɔe le Mawu gbɔ.\nKe Petro gblɔ bena: Kpɔ ɖa, miawo la miegblẽ míaƒe nuwo ɖi, eye miedze yowòme.\nEye wògblɔ na wo bena: Vavã mele egblɔm na mi bena: Amea ɖeke meli, si gblẽ aƒe alo srɔ̃ alo nɔviŋutsuwo alo dzilawo alo viwo ɖi le mawufiaɖuƒe la ŋuti,\neye wòado kpo teƒeɖoɖo geɖe xɔxɔ awu le ɣeyiɣi sia me kple agbe mavɔ la xɔxɔ le xexe, si lava va la me o.\nEye wòyɔ ame wuieveawo va egbɔ gblɔ na wo bena: Kpɔ ɖa, mieyina Yerusalem, eye woawu nusiwo katã woŋlɔ ɖi to nyagblɔɖilawo dzi le Amegbetɔvi la ŋuti la nu.\nElabena woadee asi na trɔ̃subɔlawo, eye woaɖu fewu le eŋuti, eye woaɖo vloe, eye woaɖe ta ɖe eŋu;\neye woaƒoe kple atam, eye woawui, eye ŋkeke etɔ̃agbe la wòatsi tre.\nEye womese nusiawo dometɔa ɖeke gɔme o, eye nya sia le ɣaɣla ɖe wo, eye womedze si nusiwo wògblɔ la o.\nEye wòva ve me, esi wògogo Yerixo la bena, ŋkuagbãtɔa ɖe bɔbɔ nɔ mɔ to le nu biam;\nke esi wòse bena, ameha le eŋuti tom yina la, ebia be: Nukae nye esia?\nEye woto nɛ bena: Yesu, Nazaretetɔ lae le eŋuti tom.\nEye wòdo ɣli gblɔ bena: Yesu, Dawid vi la, kpɔ nye nublanui!\nEye amesiwo dze ŋgɔ la, blu ɖe eta bena, wòazi ɖoɖoe: ke eya do ɣli wu tsãtɔ bena: Dawid vi lee, kpɔ nye nublanui!\nEye Yesu tɔ ɖe tsitre, eye wòde se be, woakplɔe ava ye gbɔe: eye esi wòte va egbɔ la, ebiae bena:\nNuka dim nèle, be mawɔ na wò mahã? Eye wògblɔ bena: Aƒetɔ, bena makpe nu!\nEye Yesu gblo nɛ bena: Kpɔ nu, wò xɔse la ɖe wò.\nEye enumake wòkpɔ nu, eye wòdze eyome le Mawu kafum, eye dukɔ la katã, esi wokpɔe la, wotsɔ kafukafu na Mawu.


SUSUBƆSUBƆHA SIWO GBLƆNA be Yesu Kristo ƒe nufiafia dzie yewotu yewo tɔ ɖo la me tɔwo anɔ biliɔn 1,700,000,000. Wobu Kristodukɔa be enye subɔsubɔha gãtɔ kekeake le xexeame, eye wògbɔ subɔsubɔha xɔŋkɔwo abe Buddha, Hindu, kple Islam gɔ̃ hã ŋu. Gake nyatakakawo ɖee fia be dukɔ geɖe siwo gblɔna be Kristotɔwoe yewonye ƒe ame gbogbo aɖewo le dodom le Kristodukɔa me.\nAmesiwo si ɖoƒe vovovowo le le hadome la le dodom le woƒe sɔlemewo me. Ronald F. Inglehart, amesi nye numekula le Michigan Yunivɛsiti eye wòganye Xexeame ƒe Agbenyuinɔnɔ Ŋuti Numekuha ƒe dɔdzikpɔla gblɔ be mawusubɔsubɔ le to yim le dukɔ deŋgɔwo me. Magazine si nye Bible Review yɔ eƒe nya siwo wògblɔ be: “Menye sɔlemedede kwasiɖa sia kwasiɖa koe yi to o, ke boŋ Latin Amerika dukɔwo le mawunyadɔgbedeawo hã dɔm fifia be woava ɖe dukɔ siwo ɖu wo dzi tsã la ƒe luʋɔwo.” Egblɔ be “subɔsubɔha ƒe gbagbã” ɖe dzesi koŋ le dziehe Europa dukɔ aɖewo me. Le Norway kple Denmark la, dukɔa me tɔ 5 le alafa me koe dea sɔleme ɣesiaɣi. Le Sweden la, xexlẽmea ɖiɖi va ɖo ame 4 le alafa me eye le Russia la, eɖiɖi va ɖo ame 2 le alafa me.\nNyatakaka si tso Germany ɖee fia be tso ƒe 1984 va ɖo ƒe 1993 me la, Katolikoha me tɔ siwo dea sɔleme ɣesiaɣi ƒe xexlẽme 25.3 le alafa me si wonya la ɖiɖi va ɖo 19 le alafa me. Kaka ƒe 1992 naɖo la, Protestanttɔ 4 le alafa me koe dea sɔleme Kwasiɖagbewo. Christianity Today ka nya ta le ƒe 1999 me be: “Germantɔ ɖeka koe dea sɔleme le ame ewo dome kwasiɖa ɖesiaɖe.”\nNyadzɔdzɔgbalẽ si nye The Guardian ka nya ta le xɔsetɔwo ƒe toyiyi le Britain ŋu be: “Nɔnɔmea mevloe le Kristotɔwo gome alea kpɔ o.” Nyatia yi edzi gblɔ be “eme menyo na nunɔlawo kple nunɔlateviwo le ƒe blaatɔ̃ ƒe ɣeyiɣiwo me si tso ƒe 1950 va ɖo ƒe 2000 me o.” Le nyatakaka tɔxɛ si nyadzɔdzɔgbalẽa yɔ ku ɖe mawusubɔsubɔ ŋu le United Kingdom me la, egblɔ be menye ɖeviwo koe megale dzi ɖom ɖe subɔsubɔha gãwo ŋu o, ame tsitsiwo hã le eme. Egblɔ be: “Ame tsitsiwo ƒe Mawudzixɔse me va le gbɔdzɔgbɔdzɔm esi wole tsitsim. Nyatakaka yeye si ŋu woake ɖo ku ɖe nɔnɔmea ŋu ana dzidzi aƒo Britain-sɔlemeha siwo ɖo xaxa me, siwo bua ame tsitsiawo sɔtiwoe le hame siwo le to yim la me.”\nWokpɔ nɔnɔme sia tɔgbe ke le Europa godo hã. Le kpɔɖeŋu me, Canadatɔwo ƒe magazine Alberta Report gblɔ be “subɔsubɔhawo ƒe dzixɔse kple tadedeagu” le to yim le Canada eye amesiwo ade “Canadatɔwo ƒe akpa etɔ̃lia dina be yewoawɔ nu le alesi yewosusu be esɔ ku ɖe Mawu ŋu tsɔ wu be yewoanɔ wɔwɔm ɖe xɔsemeʋuʋu nyanyɛ aɖe ƒe mɔfiame dzi.”\nAme geɖe mesena le wo ɖokui me be, yewokpɔa gbɔgbɔmeyayra alo numekɔkɔ aɖeke kura le sɔlemedede me o. Canadatɔwo ƒe Maclean magazine ka nya ta be, Yudatɔwo kple Katolikotɔ siwo wobia gbee le Himalayan ashram, alo Hindutɔwo ƒe mawusubɔƒe si sa ɖe aga gblɔ woƒe nukpɔsusu be: “Kɔnu siwo me agbe mele o la megaʋãa mí o.” Le nyateƒe me la, wo dometɔ aɖewo siwo de sɔleme veviedodotɔe ƒe geɖe gɔ̃ hã va le biabiam emegbe be, ‘Nuka tututue mesrɔ̃ le sɔleme? Ðe wòna mete ɖe Mawu ŋu wua?’ Mewɔ nuku o be, abe alesi agbalẽŋlɔla Gregg Easterbrook gblɔe ene la, “le Ɣetoɖoƒe la, gbɔgbɔmehedada va xɔ ɖe ŋutilãme ƒe ahedada teƒe si wɔe wòzu ahedada si xɔ aƒe ɖe míaƒe ɣeyiɣia me.”\nEle eme baa be amesiwo dea sɔleme ƒe xexlẽme sɔ gbɔ wu le dukɔ geɖe me. Gake sɔlemedede mefiaa ɣesiaɣi be wowɔna ɖe sɔlemeha la ƒe nufiafia dzi nuteƒewɔwɔtɔe o. Le kpɔɖeŋu me, Australiatɔwo ƒe nyadzɔdzɔgbalẽ si nye The Age gblɔ be le Ɣetoɖoƒe la, “Kristotɔ siwo wɔna ɖe woƒe subɔsubɔha ƒe nufiafia dzi la dzi le ɖeɖem kpɔtɔ kabakaba. Le Afrika, Asia kple Latin Amerika ƒe akpa geɖe la, Kristotɔnyenye nye nusi ame geɖe tsɔ ɖoa ŋgo nu yia dzi léa dekɔnuwo alo vivimeha ƒe dzixɔse siwo medo ka kple Kristotɔwo ƒe nufiafia nyanyɛ le mɔ aɖeke nu o me ɖe asi, eye zi geɖe la wotsia tre ɖe wo nɔewo ŋu, siwo ŋu wotsi tre ɖo ƒe aɖewo va yi.”\nNukatae ame geɖe, ɖeviwo kple tsitsiawo siaa le dodom le woƒe sɔlemehawo me? Edze abe nusi gbɔ wòtso koŋ dometɔ ɖekae nye dziɖeleameƒo ene.\nSubɔsubɔhawo ƒe Ŋutinya Wɔnublanuia\nNyadzɔdzɔgbalẽ si nye The Guardian gblɔ be: “Wonya Roma Katolikoha la ƒe ŋutinya wɔnublanuia be ewɔ babla kple fasitɔwo le ƒe alafa 20 lia katã me, tso esime wòkafu General Franco le Spaintɔwo ƒe dukɔmeviʋa megbe va ɖo kpekpeɖeŋu si wòna General Pinochet nyitsɔ laa dzi.” Guardian la gagblɔ le Papa Pius XII, amesi nye bisiɔp le aʋaŋɔli ŋu be, “dzi dzɔe be eya kple [Hitler] woalɔ̃ ɖe nya ɖeka dzi be wòaƒo asa na fɔbubui be yetsi tre ɖe Ametsɔtsrɔ̃ Gã la ŋu.”\nThe Age gblɔ be: “Zi geɖe la, amewo ƒe asiƒuakɔ be Kristotɔwo yewonye la nye alakpa. Kristotɔwo mete ŋu kpɔ ŋutifafa kple ɖekawɔwɔ si dze be wòanɔ woa ŋutɔwo dome la ta o. . . . Aʋa gbogbo siwo wowɔ eye woha nuwo hedo taflatse be dzimetɔtrɔ na amewo va Kristo gbɔ tae wowɔe ɖo la ɖo kpe esia dzi. Xɔse, mɔkpɔkpɔ kple lɔlɔ̃ ate ŋu anye Kristotɔwo ƒe nɔnɔme vevitɔwo, gake woate ŋu agblɔ le amesiwo wobuna be woléa nɔnɔme siawo me ɖe asi ŋu be womele nenema kura o, eye dzi ɖena le wo ƒo abe amesiwo menye Kristotɔwo o ke ene, eye ɖewohĩ womeganyoa dɔme wu amesiwo menye Kristotɔwo o. . . . Dukɔ si me tɔwo nye Kristotɔwoe he Ametsɔtsrɔ̃ Gã la vɛ eye Kristotɔwo kee da atɔm bɔmb ɖe Japan.”\nAme aɖewo aʋli Kristodukɔa ta be ɣeyiɣi didi aɖe enye esia wòle dzi dem ƒo be woalé nɔnɔme veviwo abe ŋuɖɔɖɔɖo, dzidodo, ɖokuidziɖuɖu, kple dzɔdzɔenyenye me ɖe asi. Gake The Age gblɔ be: “Zi geɖe la, Kristotɔ siwo le Europa, Dziehe Amerika kple Australia wɔa Anyigba ƒe kesinɔnuwo ŋudɔ wu alesi dze eye woyia dzi zia kpi ɖe dukɔ beli siwo ɖe liƒo kpli wo la ƒe kesinɔnuwo zazã agbadre kple wo teteɖeanyi kpakple gbɔloɖiɖi woƒe nutoa me dzi be woaɖi kɔ na wo ɖokui.”\nThe Age yi dzi gblɔ le Kristodukɔa ƒe etsɔme ŋu be: “Ne womekpɔ gɔmeɖoanyi like sesẽ na Kristotɔnyenye o la, magate ŋu akpɔ ŋusẽ si wòkpɔ ɖe ame dzi tsã le ƒe alafa siwo va yi me gbeɖe o. Esia anye nu nyui alo nu gbegblẽ ku ɖe nukpɔsusu si ame tsɔ le ebum nu. Gake nu ŋutɔŋutɔ si le Kristodukɔa lalam le ƒe siwo gbɔna mee wònye.”\nSubɔsubɔha nyanyɛ siwo le xexeame ƒe nugbegblẽwɔwɔ na be ame geɖe le dodom le sɔlemeha me. Gake ɖe bubu siwo ŋu wotrɔna ɖo azɔ la le woƒe nuhiahiãwo gbɔ kpɔma? Egbɔkpɔnue wònyea?\nAzã kpeɖiwo ɖuɖu menaa gbɔgbɔmedzidzeme amewo o\nAme geɖe le dodom le subɔsubɔha nyanyɛwo me le esi wode aʋawɔwɔ kple ŋutasẽdziɖuɖuwo dzi ta\nƉoe Ɖe Amewo Ɖoe Ɖe Amewo Nukatae Amewo Le Dodom Le Subɔsubɔha Nyanyɛwo Me?\ng02 5/8 axa 21-23


GBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Cibemba Croatian Czech Dangme Danish Douala Drehu Dutch Efik Estonian Eŋlisi Eʋegbe Fijian Finnish Fon Franse Garifuna Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Pangasinan Papiamento (Aruba) Papiamento (Curaçao) Persian Philippines Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tojolabal Tok Pisin Tongan Totonac Tshwa Tsonga Turkish Tuvaluan Twi Ukrainian Urhobo Uzbek Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Lachiguiri) Zulu\nBU ALE SI nàse vivi na agbea ne èva le agbe le xexe si me dɔléle, tsitsi kple ku maganɔ o me ŋu kpɔ! Gake egbea, nɔnɔme sesẽwo kple kuxiwo gaɖekpe na mí kokoko. Nu kae akpe ɖe ŋuwò be nàse vivi na agbea fifia gɔ̃ hã? Biblia na mɔfiame siwo akpe ɖe ŋuwò be nàkpɔ dzidzɔ eye nàse vivi na agbea. Na míade ŋugble tso kuxi aɖewo ŋu kpɔ ne míakpɔ ale si Biblia ate ŋu akpe ɖe ŋuwòe.\nALE SI NÀWƆ AKPƆ DZIDZEME\nAɖaŋu si Biblia ɖo: “Mina miaƒe agbenɔnɔ navo tso galɔlɔ̃ me, eye nu siwo le mia si fifia la nadze mia ŋu.”—Hebritɔwo 13:5.\nEgbea amewo ƒoa nu tso nu gbogbo aɖewo siwo wosusu be ele be woasu ame si la ŋu. Ke hã, Biblia ya gblɔ be mina “nu siwo le mia si fifia la nadze mia ŋu.” Le mɔ ka nu?\nTsri “galɔlɔ̃.” Amewo tsɔa woƒe lãmesẽ, ƒome, xɔlɔ̃wo, nɔnɔme nyuiwo kple bubu si le wo ŋu gɔ̃ hã sa vɔe ɖe “galɔlɔ̃” dzaa ko ta. (1 Timoteo 6:10) Ewɔ nublanui ŋutɔ lo! Le esiawo katã me gɔ̃ hã, ga ‘meɖia ƒo’ na ame si lɔ̃ kesinɔnuwo o.—Nyagblɔla 5:10.\nAme wu ga. Nyateƒee wònye be nunɔamesiwo ƒe wɔƒe li. Gake nu mawo mate ŋu alɔ̃ mí alo akpɔ ŋudzedze ɖe mía ŋu o; amewo koe ate ŋu awɔ esiawo na mí. Ne “xɔlɔ̃ vavã” le ame si la, ana ame nakpɔ dzidzeme le agbe me.—Lododowo 17:17.\nMÍATE ŊU ASE VIVI NA AGBEA FIFIA GƆ̃ HÃ NE MÍEWƆNA ÐE BIBLIA ƑE MƆFIAMEWO DZI\nALE SI MÍANƆ TE ÐE DƆLÉNYAWO NU\nAɖaŋu si Biblia ɖo: “Dzi kpɔdzidzɔ nye atike nyui.”—Lododowo 17:22.\nDzidzɔ le abe “atike nyui” si ate ŋu akpe ɖe mía ŋu míanɔ te ɖe dɔléle nu ene. Gake aleke míawɔ akpɔ dzidzɔ ne míeƒe lãme gblẽ?\nNye akpedala. Ne míaƒe kuxiwo ŋu koe míebuna ɣesiaɣi la, míaƒe “ŋkekewo katã” anye vɔ̃. (Lododowo 15:15) Ðe ema teƒe la, Biblia gblɔ boŋ be: “Minye akpedalawo.” (Kolosetɔwo 3:15) Srɔ̃ ale si nàda akpe ɖe nu suewo gɔ̃ hã ta. Nuwo abe ɣe ƒe amigogbagba, ya fafɛ aɖe kple ame vevi aɖe ƒe alɔgbɔnukoko lɔlɔ̃tɔe ene, ate ŋu ana nàɖe dzi ɖi le agbe me.\nKpe ɖe ame bubuwo ŋu. Ne lãmesẽ mede míadzi o gɔ̃ hã, “dzidzɔ geɖe le nunana me wu nuxɔxɔ.” (Dɔwɔwɔwo 20:35) Ne amewo kpɔ ŋudzedze ɖe míaƒe agbagbadzedzewo ŋu la, dzi ɖoa mía ƒo, eye esia nana míeɖea susu ɖa le míaƒe kuxiwo dzi. Ne míekpe ɖe amewo ŋu be woase vivi na agbea la, ana míawo ŋutɔwo hã míase vivi na agbea.\nNA WÒ SRƆ̃ÐEÐEA NALI KE\nAɖaŋu si Biblia ɖo: ‘Mikpɔ nu siwo le vevie wu la dze sii.’—Filipitɔwo 1:10.\nSrɔ̃tɔ siwo mekpɔa vovo ɖe wo nɔewo ŋu o la, le woƒe srɔ̃ɖeɖea dem afɔku me. Nu siwo le vevie wu la dometɔ ɖekae nye srɔ̃ɖeɖe, eya ta anyo be srɔ̃tɔwo nabu woƒe srɔ̃ɖeɖea nu vevii.\nMiwɔ nuwo ɖekae. Le esi nànɔ ɖokuiwò tɔ ko dim teƒe la, ɖe manyo be miawɔ ɖoɖo awɔ nuwo ɖekae oa? Biblia gblɔ be: “Ne ame le eve la, enyo wu ame ɖeka.” (Nyagblɔla 4:9) Miate ŋu aɖa nu ɖekae, ade kame ɖekae, ano aha vivi aɖe ɖekae, alo aɖe modzaka ɖekae.\nÐe lɔlɔ̃ fia. Biblia de dzi ƒo na srɔ̃ŋutsuwo kple srɔ̃nyɔnuwo be woalɔ̃ wo nɔewo eye woade bubu wo nɔewo ŋu. (Efesotɔwo 5:28, 33) Alɔgbɔnukoko vividoɖeameŋutɔe, asikplakɔname, alo nunana suesuesue aɖewo ate ŋu ado ŋusẽ srɔ̃ɖekadodoa. Gake nyateƒeae nye be, ele be srɔ̃tɔwo naɖe atsu kple asi dome lɔlɔ̃a afia wo nɔewo ɖeɖe ko.—Hebritɔwo 13:4.\n“TAÐODZINU VA LE NYE AGBE ŊU MLƆEBA!”\n—Abe ale si Ryoko Miyamoto, si tso Japan gblɔe ene.\nAgbea sesẽ na mí. Srɔ̃nye nye ahanoxe eye dɔ aɖeke melina ɖe esi me o. Eɖe ta le eƒe agbanɔamedzi te hegbe mía vi eneawo dzi kpɔkpɔ. Mekua kutri wɔa dɔ vevie kple susu be nuwo naka ɖe eme vie gake gbeɖegbeɖea koe. Meva nɔ ɖokuinye biam be, ‘Fiƒodee loo alo to hem wole nam ɖe nu vɔ̃ siwo mewɔ va yi la taa?’\nGbe ɖekaa, Yehowa Ðasefo aɖe va ƒo ʋɔ nam. Eko alɔgbɔnu vividoɖeameŋutɔe eye wòƒo nu kple kakaɖedzi tso Mawu Fiaɖuƒea kple agbe tegbee nɔnɔ ŋu. Edoe ɖa be yeasrɔ̃ Biblia kplim. Eteƒe medidi o, meva srɔ̃e be Mawu li, eye wònye nunyala, dzɔdzɔetɔ kple ame si lɔ̃a ame. Meva nya nɔnɔme si me ame kukuwo le eye be menye fiƒodee nye fukpekpewo hã nye o.\nƑo wo katã ta la, meva nyae nyuie be mɔ si ko dzi ame ato be nu nadze edzi nɛ le agbe mee nye be wòana eya kple Mawu dome nanɔ nyuie. Biblia me nyateƒe siwo meva nya la, na dzi ɖo ƒonye, ena mevo eye nye susu me dze akɔ anyi. Magblɔ be, taɖodzinu va le nye agbe ŋu azɔ!\nÐe nèkpɔnɛ be yenye ame si kpɔa dzidzɔa? Ne nenemae la, nu kae nana ame kpɔa dzidzɔ?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ No. 3 2019 | Agbea Katã Koe Nye Esia?\nNo. 3 2019 | Agbea Katã Koe Nye Esia?\nGBETAKPƆXƆ No. 3 2019 | Agbea Katã Koe Nye Esia?


Aƒedzikpɔlaa Dze Xɔlɔ̃wo To ‘Kesinɔnu Madzɔmadzɔwo’ Dzi (Luka 16) | Yesu Ƒe Agbemeŋutinya\nDzra Ðo Ðe Etsɔme Ŋu—Dze Aɖaŋu\nAƑEDZIKPƆLA MAWƆNUTEƑE ŊUTI LODODOA\n‘MIDZE XƆLƆ̃WO’ TO MIAƑE KESINƆNUWO DZI\nEle be lo si Yesu do ku ɖe vi búbua ŋu vɔ teti koe nye ema la nana adzɔxɔlawo, agbalẽfialawo kple Farisitɔwo nakpɔe be Mawu lɔ̃na faa tsɔnɛ kea nu vɔ̃ wɔla trɔdzimewo. (Luka 15:1-7, 11) Yesu trɔ ɖe eƒe nusrɔ̃lawo ŋu azɔ. Edo lo bubu na wo tso ŋutsu kesinɔtɔ aɖe si se be yeƒe nuwo dzi kpɔla, alo aƒedzikpɔla, mewɔ nuteƒe o la ŋu.\nYesu gblɔ be wotso aƒedzikpɔlaa nu be ele eƒe aƒetɔ la ƒe nuwo dome gblẽm. Eya ta aƒetɔ la gblɔ be yeaxɔ dɔ le aƒedzikpɔlaa si. Aƒedzikpɔlaa gblɔ na eɖokui be: “Esi wònye nye aƒetɔ le aƒedzikpɔkpɔdɔa xɔ ge le asinye ɖe, nu ka wɔ ge mala? Ŋusẽ mele ŋunye madzobo anyigba o, nubiabia hã kpea ŋu nam.” Esi wòbu ale si agbea ava nɔ ŋu la, eƒo nya ta be: “Menya nu si mawɔ, ale be ne woxɔ aƒedzikpɔkpɔdɔa le asinye la, amewo naxɔm ɖe woƒe aƒewo me.” Enumake eyɔ ame siwo nyi fe la vɛ hebia wo be: “Ho neni ƒe fee nènyi le nye aƒetɔ ŋu?”—Luka 16:3-5.\nAme gbãtɔ ɖo eŋu be: “Ami gago alafa ɖeka.” Esia ade ami lita 2,200 sɔŋ. Anye be amitigble gã aɖe le fenyilaa si, alo be amisitsalae wònye. Aƒedzikpɔlaa gblɔ nɛ be: “Xɔ wò fegbalẽa nàbɔbɔ anɔ anyi, eye nàŋlɔ kaba be blaatɔ̃ [lita 1,100].”—Luka 16:6.\nAƒedzikpɔlaa bia fenyila bubu be: “Ke wò ɖe, ho neni ƒe fee nènyi?” Eɖo eŋu be: “Lu kotoku alafa ɖeka.” Esia ade lu lita 22,000. Aƒedzikpɔlaa gblɔ na fenyila sia be: “Xɔ wò fegbalẽa, eye nàŋlɔ blaenyi.” Esia fia be eɖe fe si wònyi la ƒe memama ɖe atɔ̃ ƒe ɖeka le edzi nɛ.—Luka 16:7.\nAƒedzikpɔla la gakpɔtɔ le eƒe aƒetɔ ƒe ganyawo dzi kpɔm, eya ta le mɔ aɖe nu la, ŋusẽ le esi be wòaɖe fe si wonyi le eƒe aƒetɔ ŋu la dzi. Esi aƒedzikpɔlaa ɖe feawo dzi ta la, eto esia dzi dze xɔlɔ̃ ame siwo ave enu ne wova xɔ dɔa le esi.\nAƒetɔ la va se nu tso nu si wòwɔ la ŋu. Togbɔ be esia ana wòaɖu agba hã la, nu si aƒedzikpɔlaa wɔ la wɔ dɔ ɖe edzi eye wòkafui, elabena “togbɔ be ame madzɔmadzɔe” wònye hã la, ‘edze aɖaŋu.’ Yesu gblɔ kpee be: “Nuɖoanyi sia me viwo dze aɖaŋu ɖe woawo ŋutɔ ƒe dzidzimea ŋu wu kekeli la ƒe viwo.”—Luka 16:8.\nMenye ɖe Yesu da asi ɖe nu si aƒedzikpɔlaa wɔ la dzi o, eye menye ɖe wòle dzi dem ƒo na eƒe nyaselawo be woawɔ nu fitifiti le asitsanyawo me hã o. Ke nu kae eƒe nyawo fia? Ede dzi ƒo na eƒe nusrɔ̃lawo be: “Mitsɔ kesinɔnu madzɔmadzɔwo dze xɔlɔ̃woe na mia ɖokuiwo, ale be ne wo nu va yi la, woaxɔ mi ɖe nɔƒe mavɔwo.” (Luka 16:9) Ɛ̃, nufiame si le emee nye be ele be woakpɔ nu ayi ŋgɔ eye woadze aɖaŋu. Ele be Mawu subɔlawo, siwo nye ‘kekeli ƒe viwo’ la, nadze aɖaŋu le woƒe kesinɔnuwo ŋu dɔ wɔwɔ me, kple susu be woanye etsɔme mavɔ dome nyilawo.\nYehowa Mawu kple Via koe ate ŋu axɔ amewo ɖe Dziƒofiaɖuƒea alo anyigba dzi Paradiso si le Fiaɖuƒe ma te la me. Ele be míaku kutri adze xɔlɔ̃ woamawo to ale si míazã míaƒe kesinɔnuwo atsɔ ado alɔ Fiaɖuƒea ƒe nuwo dzi. Ekema ne sika, klosalo kple kesinɔnu bubuwo nu va yi, alo tsrɔ̃ la, kakaɖedzi blibo li be etsɔme mavɔ asu mía si.\nYesu gblɔ hã be ne ame aɖe wɔ nuteƒe le beléle na nunɔamesiwo kple wo zazã me la, awɔ nuteƒe le nu siwo le vevie wu la hã dzi kpɔkpɔ me. Eya ta Yesu gblɔ be: “Ne mienye nuteƒewɔlawo le kesinɔnu madzɔmadzɔwo gome o ɖe, ame kae aka ɖe mia dzi atsɔ nu vavã [abe Fiaɖuƒea ƒe nuwo ene] ade mia si?”—Luka 16:11.\nYesu nɔ gbɔgblɔm na eƒe nusrɔ̃lawo be hafi “woaxɔ [wo] ɖe nɔƒe mavɔwo” la, woabia nu geɖe tso wo si. Ame mate ŋu anye Mawu subɔla vavã agakpɔtɔ anye kluvi na kesinɔnu madzɔmadzɔwo o. Yesu ƒo eƒe nyaa ta be: “Subɔvi aɖeke mate ŋu anye kluvi na aƒetɔ eve o, elabena alé fu ɖeka eye wòalɔ̃ evelia, alo aku ɖe ɖeka ŋu, eye wòado vlo evelia. Miate ŋu anye Mawu kple Kesinɔnuwo siaa ƒe kluviwo o.”—Luka 16:9, 13.\nLe Yesu ƒe lododoa me la, aleke aƒedzikpɔlaa dze xɔlɔ̃ ame siwo ate ŋu akpe ɖe eŋu emegbe lae?\nNu kae nye “kesinɔnu madzɔmadzɔwo,” eye aleke Kristotɔ ate ŋu ‘adze xɔlɔ̃wo’ to wo dzi?\nNe míewɔ nuteƒe le ‘kesinɔnu madzɔmadzɔ’ siwo le mía si ŋu dɔ wɔwɔ me la, ame kawoe ate ŋu axɔ mí ɖe “nɔƒe mavɔwo”?


Di Fiaɖuƒea, Ke Menye Xexemenuwo O (Mateo 6) | Nusɔsrɔ̃\nGbetakpɔxɔ—Tata Si Míesrɔ̃na | July 2016\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\nDi Fiaɖuƒea, Ke Menye Xexemenuwo O\n“Minɔ [Mawu] Fiaɖuƒe la didi dzi . . . eye woatsɔ nu siawo akpee na mi.”—LUKA 12:31.\nHADZIDZI: 40, 98\nVovototo kae le nu siwo hiã mí kple nu siwo dzroa mí dome?\nNu ka tae wòle be míalé didi be kesinɔnu geɖe nasu mía si la nu?\nNu ka tae nèka ɖe edzi be Yehowa ate ŋu akpɔ wò gbe sia gbe nuhiahiãwo gbɔ na wò?\n1. Vovototo kae le nuhiahiã kple nudzodzro dome?\nWOGBLƆNA be amegbetɔ ƒe nuhiahiãwo le ʋɛe gake eƒe nudzodzrowo sɔ gbɔ. Edze abe ame geɖe menya vovototo le nu si hiã wo kple nu si le wo dzrom dome o ene. Vovototo kae le wo dome? “Nuhiahiã” nye nu si wòle be wòasu asiwò godoo elabe wò agbe nɔ te ɖe edzi. Míaƒe nuhiahiã veviwoe nye nuɖuɖu, nudodo kple mlɔƒe. “Nudzodzro” ye nye nu si nèdi be wòasu ye si evɔ mehiã hafi nànɔ agbe o.\n2. Nu siwo dzroa amewo dometɔ aɖewo ɖe?\n2 Afi si amewo le kpɔa ŋusẽ ɖe nu siwo dzroa wo dzi. Le dukɔ dahewo me la, nu si dzroa ame geɖe ye nye be yewoakpɔ ga aƒle asitelefon, dzokeke alo anyigba sue aɖe. Gake le dukɔ deŋgɔwo me la, nu si amewo dina ye nye be yewoaƒle awu xɔasi gbogbowo, aƒe gãwo alo ʋu xɔasiwo. Afi siae afɔkua le—be ŋutilãmenudidi nazu mɔ̃ aɖe mí, ale be míadi be nu geɖe nasu mía si, esiwo nu míaƒe ga ade kple esiwo nu míaƒe ga made o siaa.\nKPƆ NYUIE BE ŊUTILÃMENUDIDI ƑE MƆ̃ NAGAÐE WÒ O\n3. Ŋutilãmenudidi gɔme ɖe?\n3 Nu kae nye ŋutilãmenudidi? Enye nunɔamesiwo didi vivivo ahagblẽ nu siwo do ƒome kple mawusubɔsubɔ ya ɖi. Nu siwo dzroa ame, nu siwo ŋu eƒe susu le kple nu siwo wòtsɔ ɖo nɔƒe gbãtɔ le agbe me ye ɖenɛ fiana be enye ŋutilãmenudila. Nɔnɔme sia nana nunɔamesiwo meɖia ƒo na ame gbeɖe o. Ate ŋu adzɔ be ame siwo si ga geɖe mele o alo wometea ŋu ƒlea nu xɔasiwo o nanye ŋutilãmenudilawo. Eye ame siwo da ahe kolikoli hã ate ŋu anye ŋutilãmenudilawo nenye be womedia Fiaɖuƒea gbã o.—Heb. 13:5.\n4. Aleke Satana wɔa míaƒe “ŋkuwo ƒe nudzodzro” ŋuti dɔe?\n4 Satana zãa xexemesitsalawo tsɔ flua mí be míaxɔe ase be ele vevie be nu siwo mehiã mí boo o la nasu mía si hafi míakpɔ dzidzɔ le agbe me. Ebi ɖe “ŋkuwo ƒe nudzodzro” ŋu dɔ wɔwɔ me ŋutɔ. (1 Yoh. 2:15-17; 1 Mose 3:6; Lod. 27:20) Xexea doa nu sia nu ko ɖe ŋgɔ, esiwo biãa ŋu na ame kple esiwo mele bo aɖeke nu o siaa. Ðe nèƒle nane kpɔ le esi nèkpɔe le boblododo alo fiase aɖe me ta, eye emegbe nèva de dzesii be mehiã ye hafi oa? Ðe nèkpɔe be anye ne yeate ŋu anɔ agbe ne nu ma mele ye si o gɔ̃ hã? Ðeko nu mawo va zua agba kpekpe na mí henana nu tia kɔ na mí. Woate ŋu azu ka abla mí goŋgoŋ ahahe míaƒe susu ɖa le Biblia xexlẽ, dzadzraɖo ɖe kpekpeawo ŋu, kpekpeawo kple gbeadzi dede edziedzi kple esiawo tɔgbi ŋu. Ðo ŋku edzi be apostolo Yohanes xlɔ̃ nu mí be: “Xexea kple eƒe nudzodzrowo nu va yina.”\n5. Nu kae ate ŋu adzɔ ɖe ame siwo vuna ɖe kesinɔnuwo didi ŋu la dzi?\n5 Satana ƒe didie nye be míanye kluviwo na Kesinɔnuwo ke menye na Yehowa o. (Mat. 6:24) Ame siwo vuna ɖe dɔ ŋu henɔa kɔ lim kesinɔnuwo la, taɖodzinu vavã aɖeke meva nɔa woƒe agbe ŋu o, dzi ɖena le wo ƒo eye wotsɔa vevesese geɖe ŋɔa wo ɖokuiwo flofloflo. Esi gavɔ̃ɖi wue nye be, woƒe xɔse me gbɔdzɔna. (1 Tim. 6:9, 10; Nyaɖ. 3:17) Ðeko wòsɔ kple nya si Yesu gblɔ le nukuwula ƒe lododoa me. Egblɔ be ne Fiaɖuƒegbedeasia ge “ɖe ŋùwo me” la, “nu bubuawo katã ƒe amedzodzro gena ɖe wo me hevuna tsyɔa nya la dzi, eye metsea ku o.”—Marko 4:14, 18, 19.\n6. Nu kae míesrɔ̃ tso Baruk ƒe kpɔɖeŋua me?\n6 De ŋugble le Baruk si nye nyagblɔɖila Yeremiya ƒe agbalẽŋlɔla ŋu kpɔ. Esi wòsusɔ vie woatsrɔ̃ Yerusalem abe ale si wogblɔe ɖi ene la, Baruk va nɔ “nu gãwo dim,” evɔ viɖe aɖeke mava nɔ nu mawo ŋu o. Ðe wòle be eƒe susu nanɔ ŋugbe si Yehowa do be, “mana wò agbe nazu aboyonu na wò” ŋu boŋ. (Yer. 45:1-5) Nyateƒeae nye be, Mawu makpɔ ame aɖeke ƒe nunɔamesiwo ta le du si tsrɔ̃ ge wogbɔna kpuie me o. (Yer. 20:5) Esi nuɖoanyi sia ƒe nuwuwu te tu míawo hã alea la, menye fifiae wòle be míanɔ kɔ lim kesinɔnuwo ɖi na mía ɖokuiwo o. Mele be míable mía ɖokuiwo kura be woakpɔ míaƒe nunɔamesiwo hã ta le xaxa gã la me o, asixɔxɔ ka kee ɖale wo ŋu o.—Lod. 11:4; Mat. 24:21, 22; Luka 12:15.\n7. Nu ka mee míadzro fifia, eye nu ka tae?\n7 Yesu ɖo aɖaŋu nyui aɖe na mí le ale si míakpɔ míaƒe nuhiahiã veviwo gbɔ evɔ naneke mahe míaƒe susu loo, alo míazu ŋutilãmenudilawo, alo atsi dzimaɖi dzodzro o la ŋu. Eɖo aɖaŋu sia le Todzimawunya la me. (Mat. 6:19-21) Na míaxlẽ eƒe akpa si le Mateo 6:25-34 ne míadzro eme akpɔ. Ewɔwɔ alea ana míakpɔe be ele be ‘míadi Fiaɖuƒea’ ke menye xexemenuwo o.—Luka 12:31.\nYEHOWA KPƆA AGBE ME NUHIAHIÃ VEVIWO GBƆ NA MÍ\n8, 9. (a) Nu ka tae mele be míatsi dzimaɖi ɖe míaƒe nuhiahiãwo ŋu o? (b) Nu kae Yesu nya tso amegbetɔwo kple woƒe nuhiahiãwo ŋu?\n8 Xlẽ Mateo 6:25. Esi Yesu gblɔ na eƒe nyaselawo be ‘woadzudzɔ dzimaɖitsitsi ɖe woƒe agbewo ŋu’ la, efia be woadzudzɔ fuɖeɖe na wo ɖokui. Wonɔ dzi tsim ɖe nu siwo ŋu mehiã be woatsi dzi ɖo o ŋu. Yesu gblɔ be woadzudzɔ, eye susu nyui aɖe tae. Dzimaɖitsitsi alo tamebubu fũu le nu siwo hiã ŋutɔŋutɔ gɔ̃ hã ŋu ate ŋu atɔtɔ ame alo ahe eƒe susu ɖa le gbɔgbɔmenuwo ŋu. Yesu tsɔ ɖe le eme na eƒe nusrɔ̃lawo ale gbegbe be wòxlɔ̃ nu wo tso afɔku sia ŋu zi ene kpee le eƒe nuƒo ma me.—Mat. 6:27, 28, 31, 34.\n9 Nu ka tae Yesu gblɔ na mí be míadzudzɔ dzimaɖitsitsi ɖe nu si míaɖu, nu si míano alo nu si míado ŋu? Ðe menye míaƒe agbemenuhiahiã vevi aɖewoe nye esiawo oa? Tututu! Ne nu siawo mesu mía si o la, ɖe míatsi dzi godoo oa? Ɛ̃, míatsi dzi, eye Yesu hã nya esia. Enya nu siwo amewo hiãna gbe sia gbe. Gakpe ɖe eŋu la, enya be le ƒe alafa geɖe megbe la, yeƒe nusrɔ̃la siwo ava nɔ agbe le ‘ŋkeke mamlɛ siwo me nɔnɔ sesẽ’ me la, ato xaxa geɖewo me. (2 Tim. 3:1) Xaxa mawo ƒe ɖee nye dɔmakpɔwɔe, nuwo ƒe asixɔxɔ, nuɖuɖu ƒe veve kple ahedada kolikoli. Gake Yesu nyae hã be ‘agbe xɔ asi wu nuɖuɖu eye ŋutilãa xɔ asi wu nudodo.’\n10. Esi Yesu nɔ gbedodoɖa fiam eyomedzelawo la, nu kae wògblɔ be woabia gbã?\n10 Yesu fia eƒe nyaselawo le eƒe nuƒoa me be woado gbe ɖa na wo Fofo si le dziƒo abia woƒe ŋutilãmenuhiahiãwo ale: “Na míaƒe abolo si asu mía nu egbe la mí.” (Mat. 6:11) Alo abe ale si wògagblɔe ɣebubuɣi ene be: “Na abolo si asu mía nu gbe sia gbe la mí.” (Luka 11:3) Gake aɖaŋuɖoɖo ma mefia be míaƒe nuhiahiãwo naxɔ susu me na mí o. Le kpɔɖeŋugbedodoɖa ma ke me la, nu gbãtɔ si Yesu gblɔ be woabiae nye be Mawu ƒe Fiaɖuƒea nava. (Mat. 6:10; Luka 11:2) Azɔ be Yesu nana eƒe nyaselawo ƒe susu nadze akɔ anyi la, eƒo nu tso ale si Yehowa kpɔa nu gbagbewo ƒe nuhiahiãwo gbɔe ŋu.\n11, 12. Nu kae míesrɔ̃ tso ale si Yehowa léa be na dziƒoxewo me? (Kpɔ foto si le nyati sia ƒe gɔmedzedze.)\n11 Xlẽ Mateo 6:26. Ele be ‘míalé ŋku ɖe dziƒoxewo ŋu.’ Ne xevi le sue gɔ̃ hã la, eɖua nu gbogbo aɖewo: atikutsetsewo, nukuwo, nudzodzoewo alo ŋɔviwo. Ne míetsɔ nu siwo xeviwo ɖuna sɔ kple woƒe lolome la, efia be woɖua nu wu amegbetɔwo. Ke hã womedea agble ƒãa nu hafi kpɔa nu ɖuna o. Yehowa ye naa nu siwo wohiã la wo. (Ps. 147:9) Gake mefia be ekea woƒe nu kɔa nuɖuɖua ɖe eme na wo o! Ele be woayi aɖadi nuɖuɖua, eye woakpɔe hã, le agbɔsɔsɔ me.\n12 Le Yesu ƒe nya nu la, manya wɔ be Fofoa si le dziƒo nana nuɖuɖu xeviwo evɔ wòagblẽ amegbetɔwo ya ɖi o.  (1 Pet. 5:6, 7) Gake mekea míaƒe nu kɔa nuɖuɖua ɖe eme na mí o, ke boŋ eyrana ɖe agbagba siwo míedzena be míade agble alo awɔ dɔ akpɔ ga aƒle nu siwo míehiã gbe sia gbe la dzi. Ne míeɖo hiã me la, etea ŋu ʋãa amewo ƒe dzi be woanyo dɔme na mí. Togbɔ be Yesu meƒo nu tso ale si dziƒoxewo wɔna kpɔa mlɔƒe ŋu o hã la, Yehowa de ŋutetea kple aɖaŋua wo me hena nu siwo woazã atsɔ awɔ atɔ amlɔ eme la wo. Nenema kee Yehowa ate ŋu akpe ɖe míawo hã ŋu be míakpɔ mlɔƒe na míaƒe ƒomea.\n13. Nu kae ɖo kpe edzi be míexɔ asi wu xeviwo?\n13 Yesu bia eƒe nyaselawo be: “Ðe miexɔ asi sãsãsã wu [dziƒoxewo] oa?” Yesu nya nyuie be yele yeƒe agbe tsɔ ge ana ɖe amegbetɔwo ta kpuie. (Tsɔe sɔ kple Luka 12:6, 7.) Kristo meku ɖe nu gbagbe bubu aɖeke ta wu amegbetɔwo o. Yesu meku ɖe dziƒoxewo ta o, ke boŋ míawo tae wòku ɖo, ale be míakpɔ agbe mavɔ.—Mat. 20:28.\n14. Nu kae dzimaɖitsila mate ŋu awɔ akpɔ gbeɖe o?\n14 Xlẽ Mateo 6:27. Nu ka tae Yesu gblɔ be ame si tsia dzimaɖi mate ŋu atsɔ abɔklugui ɖeka akpe ɖe eƒe agbenɔƒe ŋu o? Elabena dzitsitsi ɖe míaƒe nuhiahiãwo ŋu madzemadzee mana míanɔ agbe didi o. Ke boŋ hũɖeɖe ɖe dɔme ɖe wòtsoa míaƒe agbe dzi kaba.\n15, 16. (a) Nu kae míesrɔ̃ tso ale si Yehowa léa be na dzogbenya siwo le gbedzi la me? (Gakpɔ foto si le nyati sia ƒe gɔmedzedze.) (b) Nya kawoe wòanyo be míabia mía ɖokui, eye nu ka tae?\n15 Xlẽ Mateo 6:28-30. Mía dometɔ kae madi be yeado awu nyuiwo, vevietɔ ne míele gome kpɔm le Kristotɔwo ƒe subɔsubɔdɔa me alo yina kpekpewo alo takpekpewo o? Ke ema tae wòle be ‘míatsi dzimaɖi ɖe nudodo ŋutia?’ Yesu gatrɔ míaƒe susu ɖe Yehowa ƒe asinudɔwo ŋu. Egblɔ be míasrɔ̃ nu tso ale si “dzogbenya siwo le gbedzi” tsinae ŋu. Seƒoƒo dzeani vovovo siwo le abe dzogbenya ene lae anya nɔ susu me na Yesu. Seƒoƒo siawo metrea ɖeti, tɔa awu alo lɔ̃a avɔ o. Gake wonya kpɔ eteƒe mekɔ o! Wonya kpɔ ale gbegbe be, “le Salomo ƒe ŋutikɔkɔe la katã me gɔ̃ hã la, meɖo atsyɔ̃ kpɔ abe esiawo dometɔ ɖeka ene o”!\n16 Nɔvi, bu Yesu ƒe nya siawo ŋu nyuie: “Ne Mawu ɖoa atsyɔ̃ na gbe si le gbe me . . . la, ɖe maɖo atsyɔ̃ na miawo ya geɖe wu oa?” Awɔe godoo! Gake Yesu gblɔ be yeƒe nusrɔ̃lawo nye “xɔseʋɛtɔwo.” (Mat. 8:26; 14:31; 16:8; 17:20) Wohiã xɔse geɖe, eye ele be woaɖo ŋu ɖe Yehowa ŋu. Ke míawo ya ɖe? Ðe míeka ɖe edzi vevie be Yehowa le klalo be yeakpɔ míaƒe nuhiahiãwo gbɔ, eye ate ŋu awɔea?\n17. Nu kae ate ŋu agblẽ mía kple Yehowa dome?\n17 Xlẽ Mateo 6:31, 32. Mele be míasrɔ̃ “dukɔwo” o, elabe womexɔ mía Fofo lɔlɔ̃a si le dziƒo, ame si léa be na esubɔla siwo katã tsɔa eƒe Fiaɖuƒea ƒe nuwo ɖoa nɔƒe gbãtɔ le agbe me la dzi se ŋutɔŋutɔ o. Ðeko agbagbadzedze be míali kɔ ‘nu siwo katã yome dukɔwo tina vevie’ ɖi la agblẽ mía kple Yehowa dome. ‘Banamee wobana na.’ Eya ta míate ŋu aka ɖe edzi bliboe be, ne míetsɔ Fiaɖuƒea ƒe nuwo ɖo nɔƒe gbãtɔ le míaƒe agbe me la, Yehowa hã mate nu nyui aɖeke mí o. Míaƒe “ɖokuitsɔtsɔ na Mawu” neʋã mí be “nuɖuɖu kple nudodo” si le mía si nadze mía ŋu.—1 Tim. 6:6-8.\nÐE MAWU FIAÐUƑEA XƆ NƆƑE GBÃTƆ LE WÒ AGBE MEA?\n18. Nu kae Yehowa nya tso mía dometɔ ɖe sia ɖe ŋu, eye nu kae wòawɔ na mí?\n18 Xlẽ Mateo 6:33. Ele be Fiaɖuƒea naxɔ nɔƒe gbãtɔ le Kristo ƒe nusrɔ̃lawo ƒe agbe me. Ne míewɔe la, “woatsɔ nu bubu siawo katã akpe ɖe eŋuti” na mí abe ale si Yesu gblɔe ene. Nu kae na wògblɔ nya ma? Eɖe eme le kpukpui si do ŋgɔ me be: “Mia Fofo si le dziƒo la nyae be nu siawo katã hiã mi.” Nu siwo Yesu wɔnɛ ye nye míaƒe agbemenuhiahiãwo. Yehowa ate ŋu anya nuɖuɖu, awudodo kple mlɔƒe si mía dometɔ ɖe sia ɖe hiã la do ŋgɔ na míawo ŋutɔwo gɔ̃ hã. (Flp. 4:19) Enya míaƒe awu siwo le vuvu ge kpuie. Eye nuɖuɖu si tututu míehiã egbea kple teƒe si asu na míaƒe ƒomea be míaziɔ ta ɖo la katã le nyanya nɛ. Ɛ̃, Yehowa akpɔ egbɔ be nu siwo míehiã ŋutɔŋutɔ nasu mía si.\n19. Nu ka tae mele be míatsi dzimaɖi ɖe etsɔ si gbɔna ŋu o?\n19 Xlẽ Mateo 6:34. Esiae nye zi evelia si Yesu gblɔ be, “migatsi dzimaɖi gbeɖe” o. Edi be míabu ŋkeke ɖe sia ɖe ƒe nuhiahiã ko ŋu ahaka ɖe edzi be Yehowa ado alɔ mí. Ne míetsia dzimaɖi ɖe etsɔ si gbɔna ŋu la, efia be míele ŋu ɖom ɖe mía ɖokuiwo ŋu ke menye ɖe Mawu ŋu o, eye ema ate ŋu agblẽ mía kple Yehowa ƒe xɔlɔ̃wɔwɔa me.—Lod. 3:5, 6; Flp. 4:6, 7.\nDI FIAÐUƑEA GBÃ, EYE YEHOWA ATSƆ NU BUBUAWO AKPEE NA WÒ\nÐe nàte ŋu anɔ agbe tsɛ be nàti Fiaɖuƒea ƒe nuwo yome geɖe wua? (Kpɔ memama 20)\n20. (a) Taɖodzinu kae nàte ŋu aɖo le Yehowa subɔsubɔ me? (b) Nu kae nàwɔ be nànɔ agbe tsɛ?\n20 Susu mele eme be míatsɔ Fiaɖuƒea ƒe nuwo asa vɔ ɖe ŋutilãmenuwo ta o. Ke boŋ ele be míatsɔ míaƒe nu nyuitɔwo ana Yehowa. Le kpɔɖeŋu me, ɖe nàte ŋu aʋu ayi hame aɖe si me Fiaɖuƒegbeƒãɖelawo hiã le wu mea? Ðe nàte ŋu awɔ mɔɖeɖedɔa? Ne gbesiagbe mɔɖelae nènye la, ɖe nède ŋugble le Fiaɖuƒe Nyanyuigblɔlawo Ƒe Sukua dede ŋua? Ðe nàte ŋu ayi aɖanɔ asi kpem ɖe dɔ ŋu le Betel alo gbegɔmeɖedɔwɔƒe si mele alɔdzedɔwɔƒea o ŋkeke aɖewoa? Ðe nàte ŋu anɔ asi kpem ɖe Dukɔa Me Xɔtudɔwo abe Fiaɖuƒe Akpata tutudɔwo ene ŋu ŋkeke aɖewoa? Bu mɔ siwo dzi nàto aɖe wò gazazãwo dzi kpɔtɔ be nàƒo ɖokuiwò ɖe Fiaɖuƒedɔwo me geɖe wu la ŋu. Do gbe ɖa nàde ŋugble le aɖaka si nye “ Ale Si Nànɔ Agbe Tsɛ” ŋu, eye nàɖe zɔ be nàɖo wò taɖodzinua gbɔ.\n21. Nu kae akpe ɖe ŋuwò nàte ɖe Yehowa ŋu?\n21 Susu nyui aɖe tae Yesu fia mí be míadi Fiaɖuƒea, ke menye xexemenuwo o. Ne míele esia wɔm la, mele be míatsi dzimaɖi ɖe míaƒe nuhiahiãwo ŋu gbeɖe o. Ne míedi be míate ɖe Yehowa ŋu ahaɖo ŋu ɖe eŋu la, ke mele be míanɔ nu sia nu si dzro mí la yome, alo anɔ nu sia nu si xexea to vɛ la ƒlem o, ne ga le mía si gɔ̃ hã. Ne míenɔa agbe tsɛ fifia la, akpe ɖe mía ŋu míaƒe “asi nasu agbe vavã” si gbɔna dzi.—1 Tim. 6:19.\n^  (memama 12) Be nàse nu si tae Yehowa ɖea mɔ ɣeaɖewoɣi be dɔ nawu Kristotɔ alo makpɔ nuɖuɖu si asu nɛ o gɔme la, kpɔ “Nyabiabia Siwo Tso Exlẽlawo Gbɔ” le September 15, 2014 ƒe Gbetakpɔxɔ, axa 22.\nAle Si Nànɔ Agbe Tsɛ\nNya nu siwo hiã wò ŋutɔŋutɔ\nDzudzɔ nu siwo mehiã o ƒeƒle\nWɔ ɖoɖo nyui ɖe ga ŋu *\nÐe asi le nu siwo mehiã wò o ŋu\nXe ŋuwò fewo\nÐe wò dɔwɔwɔ dzi kpɔtɔ\nDzi wò subɔsubɔdɔa ɖe edzi\n^ mm. 58 Kpɔ aɖaka si nye “Ale Si Miawɔ Ðoɖo Ðe Ga Ŋu” le October 2010 ƒe Nyɔ!, axa 8.\nNu Ka Tae Wòle Be ‘Míanɔ Ŋudzɔ’?\n“Mègavɔ̃ O. Makpe Ðe Ŋuwò”\nDa Akpe Ðe Mawu Ƒe Amenuveve Ta\nÐe Gbeƒã Mawu Ƒe Amenuveve Nya Nyuia Veviedodotɔe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2016\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2016\nGBETAKPƆXƆ—TATA SI MÍESRƆ̃NA July 2016


APOSTOLO Paulo xlɔ̃ nu ehati Kristotɔwo be: “Mina míawɔ nyui na amewo katã, gake vevietɔ la, míawɔe na ame siwo do ƒome kpli mí le xɔse la me.” (Gal. 6:10) Míegakpɔtɔ wɔna ɖe mɔfiame ma si tso gbɔgbɔ me la dzi egbea, eye míedia mɔ siwo dzi míato awɔ nyui na míaƒe haxɔsetɔwo. Ame siwo dze eye wòhiã be Kristo hamea me tɔwo naɖe ɖetsɔleme afia lɔlɔ̃tɔe la dometɔ aɖewoe nye mía nɔviŋutsu kple nɔvinyɔnu lɔlɔ̃tɔ tsitsi siwo le ame tsitsi dzikpɔƒewo.\nEnye nyateƒe be le dukɔ aɖewo me la, ƒometɔwo kpɔa wo dzila tsitsiwo dzi le aƒe me. Ke hã, le dukɔ bubuwo me la, ame tsitsi dzikpɔƒewoe ame tsitsi geɖewo nɔna. Ke Kristotɔ tsitsi siwo le ame tsitsi dzikpɔƒewo ya ɖe? Kuxi kawoe wodoa goe? Aleke woate ŋu anɔ te ɖe nɔnɔmea nu ne woƒe ƒometɔwo menaa kpekpeɖeŋu aɖeke wo o? Kpekpeɖeŋu kae Kristo hamea ate ŋu ana wo? Eye mɔ kawo nue wo sasrã kpɔ edziedzi ɖea vi na mí le?\nKuxi Siwo Wodoa Goe Le Ame Tsitsi Dzikpɔƒewo\nNe wokplɔ Kristotɔ tsitsiwo yi ame tsitsi dzikpɔƒewo la, ate ŋu adzɔ be woava nɔ hame aɖe si me tɔwo womenya o ƒe anyigbamama me. Esia ate ŋu awɔe be mava susu me na Ðasefo siwo le afi ma la be yewoanɔ wo srãm kpɔ edziedzi o. Gawu la, anɔ eme be ame siwo ƒe dzixɔsewo to vovo domee woanɔ le ame tsitsi dzikpɔƒe siawo. Esia ate ŋu anye kuxi sesẽ aɖe na mía hati Ðasefo tsitsiwo.\nLe kpɔɖeŋu me, le nuto aɖewo me la, ame tsitsi dzikpɔƒe aɖewo wɔa ɖoɖo wova wɔa sɔlemewɔnawo le teƒea. Ame tsitsi dzikpɔla aɖe gblɔ be: “Wote Ðasefo tsitsi aɖewo siwo metea ŋu ƒoa nu nyuie o le bunɔkeke me yi sɔlemewɔna siawo wɔƒe evɔ womebia wo nenye be woda asi ɖe edzi hã o.” Tsɔ kpe ɖe eŋu la, ame tsitsi dzikpɔla aɖewo wɔa dzigbezã, Kristmas, kple Easter kɔnuwo ŋu dɔ be nuwo natrɔ vie le teƒea. Wona Ðasefo aɖewo siwo le ame tsitsi dzikpɔƒewo nuɖuɖu aɖewo siwo woƒe dzitsinya maɖe mɔ na wo be woaɖu hafi o la. (Dɔw. 15:29) Míate ŋu akpe ɖe mía nɔviŋutsu kple mía nɔvinyɔnu tsitsiwo ŋu be woanɔ te ɖe kuxi mawo nu ne míeyina ɖasrãa wo kpɔ edziedzi.\nHamea Ƒe Kpekpeɖeŋu\nKristotɔ gbãtɔwo nɔ ŋudzɔ ɖe kpekpeɖeŋunana ame tsitsi siwo si ƒometɔwo menɔ be woakpe ɖe wo ŋu o la ŋu. (1 Tim. 5:9) Nenema kee dzikpɔla siwo li egbea hã kpɔa egbɔ be womegblẽ ame tsitsi siwo le ame tsitsi dzikpɔƒe siwo le woƒe nutoa me la ɖi o. * Robert si nye hamemetsitsi aɖe la gblɔ be: “Anyo be dzikpɔla Kristotɔwo ŋutɔ nayi aɖasrã ame tsitsiwo kpɔ bene woanya nɔnɔme si me wole eye woado gbe ɖa kpli wo. Hamea ate ŋu awɔ nu geɖe atsɔ akpɔ woƒe hiahiãwo gbɔ na wo.” Ne míeɖoa ɣeyiɣi aɖe ɖi hena ame tsitsiwo sasrã kpɔ la, ke míele eɖem fia be míekpɔ ale si wòle vevie le Yehowa ŋkume be woalé be na ame siwo le hiã me la dze sii.—Yak. 1:27.\nNe ehiã la, hamemetsitsiawo nawɔ nu aduadu hena kpekpeɖeŋu ŋutɔŋutɔ nana wo nɔviŋutsu kple wo nɔvinyɔnu siwo le ame tsitsi dzikpɔƒe si le woƒe nutoa me la. Robert gblɔ nu si hiahiã siawo dometɔ ɖeka ate ŋu anye la ale: “Ele be míade dzi ƒo na mía nɔviŋutsu kple nɔvinyɔnu tsitsiwo be woanɔ Kristotɔwo ƒe kpekpeawo dem nenye be woate ŋui ko.” Ke hã, le ame siwo mate ŋu ayi kpekpeawo le Fiaɖuƒe Akpata me o gome la, hamemetsitsiwo ate ŋu awɔ ɖoɖo bubuwo na wo. Jacqueline si axɔ abe ƒe 85 ene, si le ƒumenuɖuidɔ lém la, ɖoa to kpekpeawo me nyawo to telefon dzi. Egblɔ be: “Edoa dzidzɔ nam ŋutɔ be manɔ to ɖom kpekpeawo me nyawo le ɣeyiɣi si me tututu wole wo wɔm. Nyemalɔ̃ gbeɖe be naneke nana woato ŋunye o!”\nNe Kristotɔ tsitsi aɖe mate ŋu aɖo to kpekpeawo me nyawo to telefon dzi o la, hamemetsitsiwo ate ŋu awɔ ɖoɖo alé wo ɖe mɔ dzi nɛ. Nɔviŋutsu alo nɔvinyɔnu si wodɔ be woatsɔ nya siwo wolé ɖe mɔa dzi ayi na nɔvi tsitsia la, ate ŋu awɔ mɔnukpɔkpɔa ŋu dɔ atsɔ agblɔ nya dedziƒoname aɖewo nɛ. Dzikpɔla aɖe gblɔ be: “Agbagba siwo dzem hamea me tɔwo le la gbɔgblɔ na nɔviŋutsu alo nɔvinyɔnu tsitsiwo ate ŋu ana woase le wo ɖokuiwo me be yewoganye míaƒe gbɔgbɔmeƒomea ƒe akpa aɖe.”\nYi Edzi Nànɔ Dze Ðom Kpli Wo\nEme kɔ be, etena ɖe ame tsitsi geɖewo dzi ne wokplɔ wo yi ame tsitsi dzikpɔƒewo, eye wotɔtɔna. Esia wɔnɛ be wo dometɔ aɖewo melɔ̃na be yewoaƒo nu kple ame bubuwo o. Ke hã, ne míeyi ɖasrã mía nɔviŋutsu kple nɔvinyɔnu tsitsi siawo kpɔ esime wokplɔ wo yi ame tsitsi dzikpɔƒewo teti eye míeɖee fia wo be míele klalo be míayi edzi anɔ dzi dem ƒo na wo la, míakpe ɖe wo ŋu geɖe be woagakpɔ dzidzeme kple dzidzɔ ake.—Lod. 17:22.\nNe mía nɔviŋutsu alo nɔvinyɔnu aɖe megatea ŋu bua tame nyuie alo sea nu nyuie o, alo kuxi bubuwo wɔe be megatea ŋu ɖoa dze o la, ame aɖewo aƒo nya ta be wo sasrã kpɔ maɖe vi aɖeke o. Ke hã, ne míedzea agbagba srãa wo kpɔ, eɖanye aleke kee dzeɖoɖo kpli wo sesẽna o, eɖenɛ fiana be ‘míedina be míade bubu mía nɔviwo ŋu gbã.’ (Rom. 12:10) Ne nɔvi tsitsi aɖe ƒe susua le gbɔdzɔgbɔdzɔm la, míate ŋu ade dzi ƒo nɛ be wòagblɔ nuteƒekpɔkpɔ siwo su esi va yi—tso eƒe ɖevime gɔ̃ hã—alo be wòagblɔ ale si wòwɔ ke ɖe Biblia me nyateƒea ŋu la na mí. Nu kae míate ŋu awɔ ne míekpɔe be ele nya siwo tututu wòdi be yeagblɔ la dim do kpoe? Mina míaɖo to dzigbɔɖitɔe, eye ne anya wɔ la, míagblɔ nya eve alo etɔ̃ aɖewo siwo míekpɔ be wobu ɖee, alo míaƒo eƒe susuawo ta eye míade dzi ƒo nɛ be wòayi nyaa dzi. Ne etɔtɔ alo eƒe nuƒo me mele kɔkɔm o, eye wo gɔme sese sesẽ na mí la, míate ŋu adze agbagba be míase nu si wòdi be yeagblɔ la gɔme to toléle ɖe eƒe gbe ƒe ɖiɖime ŋu dzi.\nNe ame tsitsia megatea ŋu ƒoa nu kura o la, míate ŋu awɔ mɔnu bubuwo ŋu dɔ. Laurence, si nye mɔɖela, srãa Madeleine, nɔvinyɔnu Kristotɔ tsitsi aɖe si xɔ ƒe 80 si megatea ŋu ƒoa nu o la kpɔ edziedzi. Laurence gblɔ ale si wòɖoa dze kplii ale: “Meléa Madeleine ƒe asi ne míele gbe dom ɖa ɖekae. Emia nye asiwo blewu, eye wòƒoa aɖaba tsɔ ɖea eƒe ŋudzedzekpɔkpɔ fiana ɖe ɣeyiɣi vevi mawo ŋu.” Mía xɔlɔ̃ tsitsi siawo ƒe asiwo léle alo asikpakpla kɔ na wo lɔlɔ̃tɔe ate ŋu ade dzi ƒo na wo vevie ŋutɔ.\nWò Afi Ma Yiyi Hiã\nWò afi ma yiyi edziedzi akpɔ ŋusẽ ɖe beléle si wotsɔna naa wo la dzi. Danièle, si srãa hati Ðasefo siwo le ame tsitsi dzikpɔƒewo kpɔ edziedzi ƒe 20 kloe enye esia la gblɔ be: “Ne ame tsitsi dzikpɔlawo de dzesii be wova srãa ame aɖe kpɔ edziedzi la, woléa be na ame ma nyuie.” Robert, si ƒe nya míegblɔ va yi la, gblɔ be: “Ame tsitsi dzikpɔlawo lɔ̃na faa be yewoaɖo to ame aɖe si va srãa ame aɖe kpɔ le teƒea edziedzi la. Ðewohĩ womade bubu ma tɔgbi ame aɖe si ƒãa hafi wòvaa afi ma la ŋu o.” Esi wònye be ƒometɔ siwo mekpɔa ŋudzedze ɖe nu ŋu o ye ame tsitsi dzikpɔlawo doa goe zi geɖe ta la, edoa dzidzɔ na wo ne ame siwo va srã amewo kpɔ la da akpe na wo. Gawu la, ne míena ƒomedodo nyui va le mía kple ame tsitsi dzikpɔlawo dome la, ana be woalɔ̃ faa be yewoade bubu Ðasefo tsitsi siwo le woƒe dzikpɔkpɔ te la ƒe dzidzenuwo kple dzixɔsewo ŋu.\nMíate ŋu ana ƒomedodo nyui nanɔ mía kple ame tsitsi dzikpɔlawo dome to mía ɖokuiwo tsɔtsɔ na be míawɔ dɔ tsɛ aɖewo na wo me. Le nuto aɖewo me la, ame tsitsi dzikpɔla bibiwo ƒe anyimanɔmanɔ edziedzi wɔe be beléle si wotsɔna naa ame tsitsiwo la dzi ɖe kpɔtɔ. Rébecca si nye ame tsitsi dzikpɔla aɖe gblɔ be: “Vovo menɔa anyi le nuɖuɣiwo kura o. Eya ta esia anye ɣeyiɣi si sɔ ŋutɔ be woasrã ame tsitsi aɖe kpɔ eye woakpe ɖe eŋu wòaɖu nu.” Anyo be míabia ame tsitsi dzikpɔlawo be woagblɔ nu si míate ŋu awɔ atsɔ akpe asi ɖe wo ŋu la na mí.\nNe míeyia ame tsitsi dzikpɔƒe aɖe edziedzi la, míate ŋu akpɔ nu si mía nɔviŋutsu alo nɔvinyɔnu tsitsi la hiã la adze sii, eye ne dɔwɔlawo ɖe mɔ na mí la, míate ŋu akpɔ eƒe nuhiahiãwo gbɔ nɛ. Le kpɔɖeŋu me, ɖewohĩ míate ŋu atsɔ nɔvia ƒe ame veviwo ƒe fotowo kple ɖeviwo ƒe nutatawo aɖo atsyɔ̃ na xɔ si me wòle. Esi nɔvia ƒe nyonyo le susu na mí ta la, míate ŋu atsɔ aƒemewu, ami sisi, adzalẽ, kple nu bubu aɖewo ayi nɛ. Ne abɔ le ame tsitsi dzikpɔƒea la, ɖe míate ŋu akplɔ mía xɔlɔ̃a ayi aɖaxɔ ya le abɔa mea? Laurence, si ƒe nya míegblɔ va yi la, gblɔ be: “Madeleine kpɔa mɔ na nye sasrãkpɔ kwasiɖa sia kwasiɖa. Ne mekplɔ ɖeviwo yi la, ekoa alɔgbɔnu enumake, eye dzidzɔ dzena le mo nɛ!” Nu siawo tɔgbi wɔwɔ ate ŋu ana nɔnɔmeawo naka ɖe eme na nɔvi siwo le ame tsitsi dzikpɔƒewo.—Lod. 3:27.\nEɖea Vi Na Mí Katã\nNɔvi tsitsi aɖe sasrã kpɔ edziedzi ate ŋu ado míaƒe “lɔlɔ̃ ƒe vavãnyenye kpɔ.” (2 Kor. 8:8) Le mɔ ka nu? Ate ŋu ate ɖe mía dzi vevie ne míekpɔ be ŋusẽ le vɔvɔm le mía xɔlɔ̃ aɖe ŋu vivivi. Laurence gblɔ be: “Le gɔmedzedzea me la, ale si ŋusẽ nɔ vɔvɔm le Madeleine ŋu kpɔkpɔ tena ɖe dzinye ale gbegbe be mefaa avi le sasrãkpɔ ɖe sia ɖe megbe. Gake mekpɔe be gbedodoɖa vevie ate ŋu akpe ɖe mía ŋu be míaɖu míaƒe vɔvɔ̃wo dzi, eye awɔe be míava nɔ dzi dem ƒo na amewo geɖe wu.” Robert srãa nɔvi Kristotɔ aɖe si ŋkɔe nye Larry si ŋu lãmetutudɔ le kpɔ hena ƒe geɖe. Robert gblɔ be: “Larry ƒe dɔlélea nu sẽ ale gbegbe be nyemegatea ŋu sea eƒe nuƒoƒo me o. Gake ne míedo gbe ɖa ɖekae la, mekpɔnɛ be xɔse gakpɔtɔ le esi.”\nNe míesrãa haxɔsetɔ tsitsiwo kpɔ la, míekpena ɖe wo ŋu, eye eɖea vi na míawo ŋutɔwo hã. Ale si woɖoe kplikpaa be yewoanɔ Yehowa ŋu togbɔ be wole ame siwo ƒe dzixɔsewo to vovo dome hã la, fiaa mí be ele be xɔse nanɔ mía si, eye míaɖe dzideƒo afia. Ale si wodina vevie be yewoaɖu gbɔgbɔmenuɖuɖuwo togbɔ be womegatea ŋu sea nu alo kpɔa nu nyuie o la ɖee fia mí be “mele be ame nanɔ agbe ɖe abolo ɖeɖe ko ŋu o, ke boŋ ɖe nya sia nya si dona tso Yehowa ƒe nu me ŋu.” (Mat. 4:4) Ale si ame tsitsiwo kpɔa dzidzɔ ɖe nu tsɛ aɖewo, abe ɖeviwo ƒe nukoko alo nuɖuɖu ɖekae ene ŋu la, fia mí be ele be míakpɔ ŋudzedze ɖe nu siwo le mía si la ŋu. Ale si wolɔ̃ Mawu ƒe dzidzenuwo ate ŋu akpe ɖe mía ŋu míaɖo taɖodzinu veviwo na mía ɖokuiwo.\nLe nyateƒe me la, kpekpeɖeŋu si míenaa ame tsitsiwo la ɖea vi na hame bliboa katã. Nu ka tae wòle alea? Esi wòhiãna be woaɖe nɔvilɔlɔ̃ afia ame siwo gbɔdzɔ le ŋutilã me geɖe wu ta la, enaa mɔnukpɔkpɔ hamea me tɔwo be woaɖe dɔmetɔtrɔ afia geɖe wu. Eya ta ele be mí katã míabu beléle na ame tsitsiwo, ne abia be míawɔe hena ɣeyiɣi didi aɖe kura gɔ̃ hã, be enye mía nɔewo subɔsubɔ ƒe akpa aɖe. (1 Pet. 4:10, 11) Ne hamemetsitsiwo xɔ ŋgɔ le dɔ sia wɔwɔ me la, woakpe ɖe hamea me tɔ bubuwo ŋu woakpɔe be mele be woaŋe aɖaba aƒu míaƒe Kristotɔwo ƒe dɔwo ƒe akpa sia dzi gbeɖe o. (Xez. 34:15, 16) Ne míelɔ̃na naa kpekpeɖeŋu mía nɔvi Kristotɔ tsitsiwo lɔlɔ̃tɔe alea la, enaa kakaɖedzi wo be míeŋlɔ wo be o!\n^ mm. 8 Ne hame ƒe agbalẽŋlɔla nya se be wokplɔ nɔviŋutsu alo nɔvinyɔnu aɖe si le woƒe hamea me yi ame tsitsi dzikpɔƒe le nuto bubu me ko la, anyo, eye wòanye lɔlɔ̃ɖeɖefia hã be wòana hamemetsitsi siwo le hame si le nuto ma me la nanya enumake.\n[Nya si ɖe dzesi si le axa 28]\n“Ne ame tsitsi dzikpɔlawo de dzesii be wova srãa ame aɖe kpɔ edziedzi la, woléa be na ame ma nyuie”\nMíaƒe gbedodoɖa si tso dzi me ate ŋu akpe ɖe hati Ðasefo tsitsi aɖe ŋu be eƒe dzi nagadze eme\nNya siwo míagblɔ tso dzi me lɔlɔ̃tɔe la ado ŋusẽ míaƒe haxɔsetɔwo


Warwick Fotowo—Etɔ̃lia (Tso January Va Se Ðe April 2015) | JW.ORG\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Basque Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chol Croatian Czech Danish Dutch Efik Estonian Eŋlisi Eʋegbe Fante Finnish Franse Galician Georgian German Greek Gujarati Haitian Creole Hausa Hebrew Hungarian Iloko Indonesian Italian Japanese Kazakh Kinyarwanda Kirghiz Kirundi Kongo Korean Lithuanian Madagascar Tokunɔgbe Malagasy Malay Malayalam Ndebele (Zimbabwe) Nepali Ngabere Norwegian Oromo Pangasinan Polish Portuguese Portuguese (Portugal) Punjabi Rarotongan Romanian Russian Serbian Serbian (Roman) Shona Sinhala Slovak Slovenian Spanish Swahili Swedish Tagalog Tahitian Tajiki Tankarana Tarascan Telugu Thai Tiv Turkish Tzeltal Tzotzil Ukrainian Urdu Valencian Welsh Yoruba Zulu\nWarwick Fotowo—Etɔ̃lia (Tso January Va Se Ðe April 2015)\nLe foto siawo me la, àkpɔ dɔ siwo yi edzi tso January va se ɖe April 2015 le Yehowa Ðasefowo ƒe dɔwɔƒe gã yeye si tum wole.\nAle si Warwick dɔwɔƒea anɔ ne wotui vɔ. Tso miakpa dzi le etame:\nAmedzrowo Ƒe Ʋutɔɖoƒe\nNuwo Dzraɖoƒe Kple Teƒea Nɔlawo Ƒe Ʋutɔɖoƒe\nƆfiswo Kple Dɔwɔƒe Bubuwo\nJanuary 2, 2015—Ʋudzraɖoƒea\nHarold Corkern, si nye Dɔdzikpɔha Ƒe Agbalẽtata Kɔmitia Ƒe Kpeɖeŋutɔ le nuƒo si ƒe tanyae nye, “Wɔ Wò Ŋutete Katã” ƒom. Woɖoa nuƒolawo ɖe Warwick edziedzi be woade dzi ƒo na dɔwɔlawo.\nJanuary 14, 2015—Ɔfiswo Kple Dɔwɔƒe Bubuwo\nAŋekuntru titri ɣi siae kpɔa dɔwɔlawo ta be woayi dɔa dzi le vuvɔŋɔli, elabena sno dzana ɣemaɣi ŋutɔ. Xɔa ƒe akpa siae atikewɔƒe, nuɖaƒe, nuɖuƒe, kple nunyaƒe anɔ.\nJanuary 16, 2015—Xɔdɔmewo D\nElɛktrikdɔwɔlawo le dzadzram ɖo be yewoade elɛktrik-kawo. Wohe elɛktrik-ka meta 12,000 sɔŋ yi xɔdɔme vovovoawo xoxo. Esi woƒle anyigbaa le Warwick teti koe wodze elɛktrikdɔwo gɔme eye woayi edzi va se ɖe esime wowu xɔtudɔa nu.\nJanuary 16, 2015—Xɔdɔmewo A\nDɔwɔla aɖe le aŋe fam ɖe dziƒoxɔŋuyaxɔƒea ƒe gliwo ŋu hafi woava si aŋɔ siwo ana be tsi mato glia me o la nɛ. Wosia aŋɔ ƒomevi aɖe si ana be tsi mato glia me o la na dziƒoxɔŋuyaxɔƒe siwo le dzisasrã mamlɛtɔ dzi.\nJanuary 23, 2015—Xɔdɔmewo A\nNɔviŋutsu aɖe kple vianyɔnu siwo nye elɛktrikdɔwɔlawo le elɛktrik-ka siwo ahe elɛktrikŋusẽ ayi xɔdɔmeawo me la dem.\nFebruary 6, 2015—Ʋudzraɖoƒe\nDɔwɔla siwo dɔ le wuwum vevie la le ŋdɔnu ɖum le nuɖuƒe si wotu be woazã hena ɣeyiɣi kpui aɖe ko. Woɖaa ŋdɔnu si ade ame 2,000 kple edzivɔ nu gbe sia gbe.\nFebruary 12, 2015—Nuwo Dzraɖoƒe Kple Teƒea Nɔlawo Ƒe Ʋutɔɖoƒe\nDɔwɔla aɖewo le gakpo siwo dzi woakɔ kɔnkreti ɖo hafi atu nuwo dzraɖoƒe ƒe xɔtexɔa la dem.\nFebruary 12, 2015—Xɔdɔmewo Ð\nLɛta siwo ɖeviwo ŋlɔ tsɔ da akpe na dɔwɔlawo ɖe dɔ nyui si wɔm wole ta. Lɔlɔ̃nu faa dɔwɔla geɖewo va wɔa dɔ hena ɣeyiɣi kpui aɖe. Dɔwɔla yeye siwo ade 500 sɔŋ ye vana kwasiɖa sia kwasiɖa. Le February me la, ame siwo ade 2,500 ye va wɔa dɔ le Warwick gbe sia gbe.\nFebruary 24, 2015—Warwick xɔtuƒea\nWowu dɔa ƒe akpa eve le etɔ̃ me kloe nu xoxo. Tso January va se ɖe April 2015 me la, wowu xɔdɔmeawo ŋutɔ kpakple ɔfis kple dɔwɔƒe bubuawo ƒe akpa gãtɔ nu. Le ɣeyiɣi ma ke me la, wodze Nuwo Dzraɖoƒe xɔa ƒe gliwo ɖoɖo, woɖe afɔmɔ siwo ayi xɔdɔme vovovoawo gbɔ, eye wowɔ ɖɔɖɔɖo aɖewo le Sterling Forest Lake (Blue Lake) taa hã ŋu.\nFebruary 25, 2015—Ɔfiswo Kple Dɔwɔƒe Bubuwo\nAfi si woava ɖo atrakpuiwo to ye nye esia woɖe fotoe tso ete. Habɔbɔa xe fe na dɔwɔla aɖewo wova wɔ dzisasrã atɔ̃ ƒe atrakpuitoƒe sia ƒe nɔnɔme, eye Ðasefo lɔlɔ̃nu faa dɔwɔlawo va kɔ kɔnkreti ɖe eme wòzu gli.\nFebruary 26, 2015—Nuwo Dzraɖoƒe Kple Teƒea Nɔlawo Ƒe Ʋutɔɖoƒe\nDɔwɔlawo le gakpo siwo dzi woakɔ kɔnkreti ɖo le nuwo dzraɖoƒe ƒe xɔtexɔa tame la dem esime sno le dzadzam. Tso January va se ɖe March me la, sno si gbegbe dza ɖe Warwick xɔtuƒea ate ŋu akɔ ade sentimeta 127 sɔŋ. Dɔwɔla aɖewo tsɔa sofi nɔa snoa fom ɖa le anyigba be dɔa nanya wɔ, eye wotu dzoxɔxɔnaƒewo hã ɖe teƒe vovovowo be dɔwɔlawo nava nɔ afi ma sẽe ne vuvɔa nu sẽ akpa.\nMarch 12, 2015—Amedzrowo Ƒe Ʋutɔɖoƒe\nWodze xɔa gbagba gɔme. Kaka April ƒe nuwuwu naɖo la, wogba xɔdɔmeawo akpa gãtɔ vɔ. Woagba Xɔdɔmewo B hã vɔ le June ƒe domedome lɔƒo, eye eyae anye mamlɛtɔ si woagba.\nMarch 18, 2015—Nuwo Dzraɖoƒe Kple Teƒea Nɔlawo Ƒe Ʋutɔɖoƒe\nXɔdɔmewo B ye nye ema le dzedzem ɖaa; woɖe fotoe tso mɔ̃ kɔkɔ aɖe si kɔa nu kpekpewo dzi.\nPɔmpidɔwɔlawo le ŋku lém ɖe xɔa ƒe akpa vovovowo ƒe tata aɖewo ŋu le Teƒea Nɔlawo Ƒe Ʋutɔɖoƒea. Nutata vovovo 3,400 siwo dzi woda asi ɖo ye hiã na xɔtudɔ bliboa wɔwɔ.\nMarch 23, 2015—Ɔfiswo Kple Dɔwɔƒe Bubuwo\nNukɔmɔ̃ aɖe kɔ dɔwɔla siawo ɖe dzi wole aŋekuntru titri aɖe fam ɖe xɔa ŋu be wòanɔ nɔnɔme nyui me. Wonaa hehe ame siwo kua mɔ̃ gãgã siwo kɔa nu kpekpewo kple mɔ̃ bubuwo la edziedzi ale be woaɖɔ ŋu ɖo le dɔ siawo wɔwɔ me. Nu siwo wofiaa wo ku ɖe dedienɔnɔ ŋu dometɔ aɖewoe nye mɔ̃ vovovo siwo kɔa nu kpekpewo zazã, dzesi siwo woawɔ na mɔ̃ siawo zãlawo, ale si woabla ka ɖe wo ɖokui ŋu ne wole dzidɔwo wɔm, mɔ̃ si wotsɔ tsyɔa ŋɔti be woagagbɔ ya ƒoɖi o zazã, kple mɔfiame bubuwo.\nMarch 30, 2015—Warwick xɔtuƒea\nXɔdɔmeawo ƒe ɣetoɖoƒekpa dzie nye ema le dzedzem. Le April ƒe nuwuwu lɔƒo la, wowu elɛktrikdɔwo kple yafamɔ̃ alo dzoxɔxɔnamɔ̃wo dede ŋu dɔ akpa gãtɔ nu le Xɔdɔmewo A, B, kple D, siwo dze le foto sia me la me. Wodze plastawɔwɔ, kpe zɔzrɔ̃ewo ɖoɖo kple aŋɔsisi gɔme le Xɔdɔmewo Ð me xoxo (eya medze le foto sia me o).\nApril 15, 2015—Xɔdɔmewo B\nNukɔmɔ̃ aɖe kɔ dɔwɔla eve siawo ɖe dzi wole aŋɔ ƒomevi aɖe si ana ya mato glia me o la sim ɖe glia ŋu. Exɔa ɣleti eve lɔƒo hafi wosia aŋɔ sia na xɔdɔmewo A, B, D, kple Ð dometɔ ɖe sia ɖe wua enu.\nApril 27, 2015—Ɔfiswo Kple Dɔwɔƒe Bubuwo\nGliɖolawo le kpegli ɖom. Agbawo ɖeƒe kple dɔwɔƒe bubuwo anɔ xɔa ƒe akpa sia.\nApril 30, 2015—Warwick xɔtuƒea\nWoxe fe na tsigɔmeyila aɖe wòva ɖɔli tsitoƒe si woɖe ɖe Blue Lake taa ŋu la ƒe nutunu. Wowɔ nutunu yeye sia ʋuƒe ɖe teƒe aɖe ale be ne ahom tu la, woate ŋu ate asi ɖe nutunua ʋuƒe dzi be tsia ƒe ɖe nasi to tsitoƒea be taa nagaɖɔ agbagba o.\nƉoe Ɖe Amewo Ɖoe Ɖe Amewo Warwick Fotowo—Etɔ̃lia (Tso January Va Se Ðe April 2015)


Biblica® Se aɖeke mebla Biblia zazã o Agbenya La™ Yeremia 1\nNyagblɔɖila Yeremia ƒe agbalẽ\n1 Esiawoe nye Yeremia, Hilkia ƒe vi ƒe nyawo. Hilkia nye Nunɔla siwo nɔ Anatɔt le Benyaminyigba dzi la dometɔ ɖeka. 2 Yehowa ƒe nya va nɛ le Yuda fia Yosia, Amon ƒe vi ƒe fiaɖuɖu ƒe ƒe wuietɔ̃lia me. 3 Egblɔ nya ɖi le Yehoyakim, Yosia ƒe vi, Yuda fia ƒe ɣeyiɣiwo me hã va se ɖe Yuda fia, Zedekia, Yosia ƒe vi ƒe fiaɖuɖu ƒe ƒe wuiɖekɛlia ƒe ɣleti atɔ̃lia me. Ɣe ma ɣie wokplɔ Yerusalem nɔlawo yi aboyo mee.\nWoɖo Yeremia nyagblɔɖilae\n4 Yehowa ƒe nya va nam be,\n5 “Hafi mava me wò ɖe dawò ƒe dɔ me la, menya wò;\nhafi woava dzi wò la, mekɔ ŋutiwò da ɖi\neye meɖo wò Nyagblɔɖilae na dukɔwo.”\n6 Ke megblɔ be, “O, Aƒetɔ Mawu, nyemenya nuƒoƒo o eye ɖevi ko meganye.”\n7 Ke Yehowa gblɔ nam be, “Mègagblɔ be, ‘Ɖevi ko menye’ o. Ele na wò be nàyi ame sia ame si gbɔ medɔ wò ɖo eye nàwɔ nu sia nu si ƒe se mede na wò. 8 Mègavɔ̃ na wo o, elabena meli kpli wò be maɖe wò.” Yehowae gblɔe.\n9 Emegbe Yehowa do eƒe asi ɖa tsɔ tɔ nu nam eye wògblɔ nam be, “Azɔ metsɔ nye nyawo de wò nu me. 10 Kpɔ ɖa, egbe meɖo wò nyagblɔɖilae na dukɔwo kple fiaɖuƒewo be nàho nu, avuvu nu, agblẽ nu, amu nuwo aƒu anyi, nàtso aƒe, eye nàdo nu.”\n11 Yehowa ƒe nya va nam bena, “Nu ka kpɔm nèle, Yeremia?”\nMeɖo eŋu be, “Mele yevuziti ƒe alɔdze kpɔm.”\n12 Yehowa ƒe nya va nam be, “Èkpɔe tututu, elabena manɔ ŋute akpɔ egbɔ be nye nya va eme.”\n13 Yehowa ƒe nya gava nam be, “Nu ka kpɔm nèle?”\nMeɖo eŋu be, “Mekpɔ ze si me tsi le fiefiem le, eye wòviã ɖe anyiehe gome.”\n14 Yehowa gblɔ nam be, “Gbegblẽ atso anyiehe ava ƒo ɖe anyigbadzinɔlawo katã dzi. 15 Esusɔ vie maƒo dzigbemefiaɖuƒe la me nɔlawo katã nu ƒu.” Yehowae gblɔe.\n“Woƒe fiawo ava li woƒe fiazikpuiwo anyi ɖe\nYerusalem ƒe agbowo nu,\nwoava ɖe to ɖe eƒe gliwo katã\nkple Yuda duwo katã ŋu.\n16 Mabu fɔ nye amewo ɖe nu vɔ̃ɖi si wowɔ hegblẽm ɖi,\neye wodo dzudzɔ ʋeʋĩ na mawu bubuwo hesubɔ nu\nsiwo woawo ŋutɔ wɔ kple asi la ta.\n17 “Dzra ɖokuiwò ɖo! Tso kpla ne nàgblɔ nu siwo katã megblɔ na wò la na wo. Womegadzi ŋɔ na wò o, ne menye nenema o la, mado ŋɔdzi na wò le wo ŋkume. 18 Kpɔ ɖa, egbe mewɔ wò nènye du si woɖo gli sesẽwo ƒo xlãe. Mewɔ wò gasɔti kple akɔbliglii, be nàtsi tsitre ɖe anyigba blibo la ŋuti, ɖe Yuda fiawo, woƒe dumegãwo, nunɔlawo kple anyigbadzinɔlawo katã ŋuti. 19 Woawɔ avu kpli wò, gake womaɖu dziwò o, elabena meli kpli wò be maɖe wò.” Yehowae gblɔe.


Bible Verses On The Topic: Archangels -> Angels and Demons\nAngels and Demons: [Archangels]\nKe Mixael, mawudɔla gã la, esime wòle anuku tsyɔm hele nu ƒom kple Abosam le Mose ƒe kukua ŋuti la, medo dzi gblɔ busufɔbubu ɖe eŋuti o, ke boŋ egblɔ bena: Aƒetɔ la laka mo na wò!\n Persia-flaɖuƒe la ƒe amegã nɔ te ɖe nunye ŋkeke blavevɔ ɖekɛ sɔŋ, eye Mixael, amegãwo ƒe tatɔwo dometɔ ɖeka, va xɔ nam, eye megblẽe ɖe Persia-fiawo gbɔ le gama. Eye meva, be magblɔ nusi gbɔna dzɔdzɔ ge ɖe wò dukɔ dzi emegbe la afia wò, elabena gbaɖegbe ŋu ŋutega la le ɖo. Eye esi wògblɔ nya siawo nam la, meɖe kɔ to, eye gbɔgblɔ bu ɖem. Eye nɔnɔmea ɖe, si ɖi amegbetɔvi la, ka asi nye nuyi ŋu, tete nye nu nu meƒo nu gblɔ na amesi tsi tre ɖe ŋgɔnye la bena: Nye Aƒetɔ, ŋutega la na dzidzi ƒom, eye ŋusẽ vɔ le ŋunye. Aleke nye aƒetɔ ƒe dɔla ate ŋu aƒo nu kple ame abe wo, nye aƒetɔ, ene? Elabena azɔ ŋusẽ vɔ le ŋunye, eye gbɔgbɔa ɖeke megale menye o. Tete nɔnɔme, si ɖi amegbetɔ la, gaka asi ŋunye, eye wodo ŋusẽm hegblɔ bena: Ame malɔ̃nugbɔa, megavɔ̃ o, ŋuwò nefa, sẽ ŋu, eye nalé dzi de ƒo! Eye esi wòƒo nu kplim, la, agbe do ŋunye, megblɔ bena: Nye aƒetɔ neƒo nu, elabena èdo ŋusẽm! Tete wògblɔ bena: Enye nusi ta meva gbɔwò doa? Azɔ magbugbɔ aɖawɔ ana kple Persia-amegã, eye ne medze la, ekema Hela-amegã le vava ge. Ke magblɔ nusi woŋlɔ ɖe nyateƒe-gbalẽ me la, na wò; amea ɖeke made dzinye ɖe wo ŋu o, negbe mlaƒe amegã Mixael ko.\nLe ɣemaɣi la amegãwo ƒe tatɔ Mixael, amesi le mia deviwo nu la, ado; xaxaɣi, si meva kpɔ tso esime dukɔwo li vaseɖe ɣemaɣi o la, anɔ anyi; woaɖe wò dukɔ ɣemaɣi, amesiame, si woŋlɔ ɖe agbalẽa me.\n1 Tesalonikatɔwo 4:16\nElabena Aƒetɔ la ŋutɔ atsɔ aʋafia gã ƒe gbeɖeɖe kple mawudɔla gatɔ ƒe gbe kple Mawu ƒe kpẽɖiɖi aɖi tso dziƒo, eye amesiwo ku le Kristo me la, woatsi tre gbã;\nesi megale gbe dom ɖa la, ŋutsu Gabriel, si mekpɔ le ŋutega me tsã la, dzo va gbɔnye le flẽvɔsaɣi.\n Edo eɖokui de dzi de aʋakɔwo ƒe amegã hã ŋu, eye wòxɔ gbesiagbe vɔsa le esi hegbã eƒe nɔƒe kɔkɔe la. Wòtsɔ nu vɔ̃ɖi wɔwɔ ho aʋa ɖe gbesiagbe vɔsa ŋu; elé nyateƒe ƒu anyi, eye eƒe nuwɔwɔ dze edzi nɛ. Eye mese ame kɔkɔea ɖe le nu ƒom; ame kɔkɔe la bia amea ɖe gblɔ bena: Ɣekaɣle gbesiagbe vɔsa kple nugblẽla ƒe nu vɔ̃di wɔwɔ, si va me le ŋutega me, be wotsɔ kɔkɔeƒe la kple aʋakɔwo na wofanya la, ava se ɖo? Eɖo ŋu nam bena: Aɖe fiẽ kple ŋɖi akpe blave vɔ etɔ̃, emegbe woagaɖo kɔkɔeƒe la te. Esi nye Daniel mekpɔ ŋutega sia la, medi be, mase egɔme, eye kpɔ ɖa, amea ɖe le tsitre ɖe ŋgɔnye le abe ŋutsu ene. Eye mese amegbetɔ ƒe gbe le Ulai titina wògblɔ bena: Gabriel, ɖe ŋutega la gɔme na ame sia!\n Eye aʋa dzo le dziƒo: Mixael kple eƒe dɔlawo yi aʋa wɔ ge kple ʋɔ driba la. Eye ʋɔ driba kple eƒe dɔlawo wɔ aʋa la, eye womeɖu dzi o, eye womegakpɔ woƒe teƒe hã le dziƒo o. Eye wotsɔ ʋɔ driba gã, si nye da xoxo la, esi woyɔna be: Abosam kple Satana, amesi nye xexeame kalẽ blela la, ƒu gbe, eye wotsɔe ƒu gbe ɖe anyigba, eye wotsɔ eƒe dɔlawo hã ƒu gbe ɖe anyi hekpe ɖe eŋuti.\nEye le ɣleti adelia me la Mawu dɔ dɔla Gabriel ɖo ɖe Galilea-dua ɖe, si ŋkɔ enye Nazaret la me,\nAlo wo katã la, ɖe menye subɔsubɔgbɔgbɔwo wonye woɖo ɖa be, woawɔ subɔsubɔdɔ le amesiwo lanyi agbexɔxɔ ƒe dome la ta o mahã?\n Esi Yosua le Yerixo gbɔ, eye wòfɔ ko dzi la, ekpɔ ŋutsua ɖe ɖi yi ɖe asi, le tsitre ɖe eŋgɔ. Tete Yosua zɔ ɖe edzi biae bena: Mía dzi nèle loo, alo míaƒe futɔwo dzi nèlea? Eɖo ŋu be: Gbeɖe, ke boŋ Yehowa ƒe aʋafia menye; azu medo enye si! Tete Yosua tsyo mo anyi hede ta agu, eye wòbiae bena: Nya ka le nye aƒetɔ si na eƒe dɔla? Yehowa ƒe aʋafia la gblɔ na Yosua bena: Ɖe wò atokota le afɔ, elabena teƒe, si nèle tsitre ɖo la, teƒe kɔkɔe! Tete Yosua wo nenema.\nMikpɔ nyuie, ne miagado vlo nenem ɖevi sue siawo dometɔ ɖeka o; elabena mele egblɔm na mi bena: Woƒe mawudɔla, siwo le dziƒowo la, le Fofonye, si le dziƒowo la, ƒe mo kpɔm ɖaasi.\n2 Mose 3:2\nEye Yehowa ƒe dɔla ɖe eɖokui fiae le dzobibi me le ŋuvea ɖe me. Esi wòlé ŋku ɖe eŋu la, ekpɔ bena, ŋuve la le bibim, gake mele fiafiãm o.\nYohanes ŋlɔ ɖo ɖe hame adre, siwo le Asia la bena: Amenuveve kple ŋutifafa nana anyi kpli mi tso amesi li, eye wònɔ anyi, eye wòle vavagela gbɔ, eye tso gbɔgbɔ adre, siwo le eƒe fiazikpui ŋgɔ la gbɔ,\nElabena le tsitretsitsi la me la womeɖea srɔ̃ o, eye womenana woɖea wo hã o; ke boŋ wole abe mawudɔlawo le dziƒo ene.\nEye wòva me gbe ɖeka be, esi mawuviwo va tsi tre ɖe Yehowa ŋku me la, Satana hã le wo dome va.\nelabena womagate ŋu aku o; elabena woɖi mawudɔlawo, eye wonye Mawu kple tsitretsitsi la ƒe viwo.